ХIкъраль апны май мыз агIапын гвыргъьахъвмшква АйгIайра Амш анур рхъагылата йакIвшитI. Абашта айсра Ду йахъыцIуа асквш 68 агIаталымта а-Дуней жвлара адкIылара «Алашара» анхагIвчва гвып абаза кытква йыртабзазауа айсыгIвчва ветеранква йрынйатI, адкIылара а-Президент Егьзакь Муса йыхьызла йрайхIвахIвын асогIаква рнапIыцIарцIатI.
ХвынзыкьыгIв йнадзауата хI-Псадгьыл ахъазла айсра йпшцIалыз абазаква йрыуата уахьчIвала абгата йгIанхаз йнадзауа жвагIв ракIвпI. Рхъвыхра хьантата рчва йтшаз амщтахьгьи арат афырква щтахьла йгьгIатымхъатI, рхъахв гьнадмыркъвытI, гвыла йхътIыта, амшыркъвара ркьахврата, гIвычIвгIвыс пшдзата йгIабзазатI. Ауат рбзазаща пшдза уыжвгIанчIви чкIвынргIа зшIпшы йауаш швапха бзипI. Абарат ахъвыцраква узыгIацIситI ауат йчкIвынчва шIата айсра йшпшцIалыз, айсра айбащраква чвгьаква, рынбжьагIвчва фырква, рыла йыцIсыз агIазаби агIапсари гIаргвалашвахта йанырхIвахуа.
«Алашара» анхагIвчва аветеранква рбзазаща шаъу йазцIгIатI, акъраль йгIарнатуа ацхърагIара анадзара йалачважватI. Абжараква ррыдзрала амальква нахвра шатахъу щаквдыргылтI, йшпакIву ухIварыквын уыздынхалуаш гьмачIым: аинвалидква рныкъвара зрымайруш амальква рыгхитI, айъазагIвчва йгьи асоциал нхагIвчва йнардзу гватра гьрызрымам. ЙащтагIайуаз амшква руацIа акъраль йгIарнатуа ацхърагIара абгата йгIарайдзаныс ахъазла йатахъу ашвъаква радгалрала ТIапIанта кыт йауу аветеран Къалмых СултIан ИсхIакъ йпи АлбыргIан кыт йауу аветеран Йуан Бахсит Асльангьари йпи йырцхъарагIатI.
Дара аветеранква йшырхIвауала, ауат рыцIа йыргвапу гватрата йырзалырхуи айгвыгIврата йырзыгIандыршауи ракIвпI. Ауаса хIара йшхIпхьадзауала, хIыуа дзачIвызлакIгьи ауат рфырра, адуней апны амамырра гIархчара ахъазла йгIадырбаз ахъацIара пIатIу ду аквицIара йборчпI.
ЙтлапIу аветеранква, хIышвзыразпI, хIбзазара мамырта йахъагылу ажвгIванд ахъазла квырмыш ду швзыхIчпитI!
Квициниа Инна,
«Абаза Къраль» сайт йазалхпI


Афилология дырраква рдоктор, апрофессор ЧкIала ПIитIа Константин йпа хъадата йырхъйауа арыпхьари анауки йырпщылу ауысква ракIвпI, ауаса йцIыхъвахауа асквшква руацIа ауат нархарта шIыцкIла йрылахIатI – атакIра ауысла. Асквш 2011 агIан ауи абаза бызшва йгIахъыху агIахIвахракви ановеллакви разкIкIра «Абаза проза» – хIва йахьызта урышв бызшвала йгIацIищттI. Ауи акнига намыца бызшвала Штеффи Хотивари-Юнгер йаталкIын уыжв ласыла Берлин апны йгIацIцIуаштI.
Абар ПIитIа йхIвауа:
– Асквш 2007 агIан Берлин ауниверситет адоктор Хотивари-Юнгер КIавкIаз алитератураква руысла йлыцынхуш аъачIвагIагIвчва дшырзыпшгIауа ахабар гIасархIвтI. Лари сари хIабадыртI. Абаза литераторква йрыуу апхIвысква ргIвыраквакI рсатырцIахьква ррыхIазыррала лахIвара сырхъйан Германия апны йгIацIцIуа анамыца-квырджь журнал «Георгика» анапаква Штеффи намыца бызшвала йаталкIта йгIарыквшватI Тльабыча Мира, Апса ФатIимат, Щбзыхва Лариса руысаква, Къвапсыргьан Валентини ПIаз Рози ргIахIвахраква. Йара ауи ажурнал йащтагIайуаз аномер ахъазла намыца бызшвала йаталкIын Апсны йакIвшаз айсра йазынархаз Мыхц Кьарим йуыса абаркIыра «Апсуа тетрад» йгIаквчважвуз сара сгIвырагьи гIаквылцIатI. Ауи амщтахь Штеффи сара сыхъазла йхъацIауачваз ахабар гIалыргатI – абаза гIвгIвчва ргIахIвахраква урышв бызшвали намыца бызшвали йацатахIкIуата нхара ду акIвхIыршаныс. Абари агIаджвыквцIара абзазара йалалныс ахъазла лара ауи апхIвыс гвымчIва асквш 2011 апхын Швейцария йтагылу атакIыгIвчва р-Тдзы «Лоорен» апны хIанйара адылгалтI. Ауыс ангIаджвыквхIцIуз атакIра йшатахъу апшта йсзырхъйапIхIва схъагвы гьаквымызтI, йшпакIву ухIварыквын съачIвагIала сгьлитераторым, атакIрагьи ауи апшта сгьазъазамызтI. УадыргIванагьи схъвыцтІ, схъвыцын садгылтI. Гвышхвара гIасылазцIаз гIаншаракIгьи аъан: Ставрополь пединститут сангIалгуз агIамта атакIра атеории акIвыршащи руысла диплом нхара срыхIазырын йыгьсхчахтI. Ауыс сшадгылуаш здыруан, ауи саргвышхван салагатI, атакIра нхара апынгьи швабыж йгIасыхъвахтI.
АтакIыгIвчва р-Тдзы «Лоорен» Швейцария ашIыпIа пшдзаква рпны йгылапI. Араъа анхара зымгIвалагьи йадгалапI: узыгIвнанхауа апещ йшатахъу апш йагвныргIвыпI, урышв хIарыфла ушзаквцIуш апшта акомпьютер гылапI, уахъгьи тшынгьи йапымшвтуата интернет йапщылапI, библиотека, апхьара пещ, мацIауырта, чарта агьиква аъапI. Ауи ахъахьгьи Россия, Мараташварташтаква рпны йаъу, зщапIы йхвнымгылс акъральква йгIартыцIуа атакIыгIвчва стипендия рыртитI. Ауи ахча ачара ахъазлагьи аларпшра ахъазлагьи йуызхъитI. Сара заджвыла Швейцария ажвкъалакI сгIарыкIвшата сылата йпшыз зынгьи йгьсхъаштылхуам.
АтакIыгIвчва р-Тдзы апны уынхарныс ахъазла ауагIахъа бызшва ажварква уыцугара атахъыта цIас щаквгылапI. ПIитIа Швейцария данцуз асквш 1967 агIан ТIыгв Владимир йадигалыз «Абаза-урышв ажвар» йгьи Тобыль Нурйа дыздынхалыз «Абаза бызшва аорфография ажвар» йыцигатI. УадыргIвана йхъатала йгIацIищтыз азкIкIра «Абаза проза» аэкземпляркIгьи йгатI. Абараса Швейцария атакIыгIвчва р-Тдзы «Лоорен» абиблиотека ду апны абаза бызшви алитератури ртып хвыц гIаншатI.
СынчIва апхын ПIитIа гIаджвыквцIара шIыцкI дадынхалныс йатаркIвах Швейцария датацахтI: абаза локIква апхъапхъа урышв бызшвала, уадыргIвана намыца бызшвала йатаркIта ргIацIщтра. ЧкIала ПIитIа ауыс дазгIашыкъта йхъатайкIытI, ауаса зынла абаргвыраква дрынйатI: асквшква 1940-1980 руацIа йгIацIцIыз абаза локIква разкIкIраква гIаууачвахатI.
ПIитIа ауыс араса далачважвитI:
– Тобыль Тольыстан абаза бызшвала алокIкIва ргIвазкIкIракI гIацIищттI, ТIыгв Владимир абаза бызшвала хазкIкIракI, урышв бызшвала йара-йара йатайкIта азкIкIракI, Меремкъвыль Владимир алокIква разкIкIракIи нартргIа ртурыхква разкIкIри абаза бызшвала йгIацIищттI. Ауат акнигаква зымгIвагьи уахьчIвала йкъытхатI, абиблиотекаква рпнынадзара йгьаъахым. Ауи амщтахь йгIасгвынгIвытI уахьчIвала йгIацIцIхьата ауагIа ршIалахIвара, ажважвквагьи, акытчаквагьи, анашанаквагьи, ашваквагьи аланакIуата, шIыц-шIыц йаныргIалхта йатагIацIщтхра шатахъу. Ари ауыс ауи ахIа йтащахIах йамуашта хIпахь йгылапI.
ПIитIа йатакIра уыс йырхъйахьатI – апсауышвхIаква, ауагIа рбзазара, ХIваджьа агьи йгIарыквчважвауа абаза локIква урышв бызшвала йатайкIтI. ЗымгIва шалу гIвынгIважви жваба йрайхIапI. РгIацIщтра ноябрь мыз йаквйырпшитI. Намыца бызшвала алокIква ратакIра Штеффи Хотивари-Юнгер йлыцынхауа Штефани Шааршмидт дадынхалитI. Апхын «Лоорен» апны данаъаз ПIитIа дызцынхуз ауи атакIыгIв шIа лакIвын.
ЙгIахIвахра далгауата ПIитIа араса йгIацицIахтI:
– Швейцария съацаз дахIвра дута йшсзалыз апшта апхъала зынгьи йгьсызшамызтI. Адуней съадзакву сылзыразпI абаза гIахIвахракви алокIкви ратакIра саквзыргвышхваз, ауат намыца бызшвала йрыдынхалхуа Штеффи, швабыж пхата сгвы йгIатахатI «Лоорен» апны сынхарагьи стшпсщарагьи адызгалуаз атакIыгIвчва р-Тдзы аунашвачпагIв Габриела Штёкли, ауи анхагIвчва Флоранс Витмер, Зорка Цикламина, Моника Мути.
Датшагьи йхIвара атахъыта йаъапI уахьчIвала ЧкIала ПIитIа йбергьльу абаза уысагIв Мыхц Кьарим йуыса 224 рсатырцIахьква урышв бызшвала йширыхIазырхьу (сатыр 3500 райхIа йнадзитI), ауат ауысаква ратакIра ауысла аурышв уысагIвчва дрынгIалныс дшащту. Абари агIаджвыквцIара архъйарагьи уыс шIыц дута абаза литература йахъвуш ауи йалацIарата акIвпI йшаъу.
ХIасарокъва Бильаль
«Абаза Къраль» сайт йазалхпI


Мыхц Кьарим Лиуан йпа аршІыйара мгІва даныквыл абаза литература ащапІы багъьата йхвынгылхьан, ауысара ажанрква зымгІвагьи щаквгыльхьан, рритм силлаботоника аджыпха йтагылхьан. УадыргІванагьи ауи йапхъала йгІадымрысабапсыз амаль щарда йызгІарысабаптІ, ацІоларала, анадзарала адуней апны йщаквгылхьу ацІасква закІылагьи йгІархьымшвауа афилософия лирика шІыцрата абаза литература йгІалайыжьтІ. Ауаса йуысаква бзи йызбауа апхьагІвчва рыхъазла йхъаду ашІыцраква гьракІвым, араса угви упси йрылалуата йлирика фыр дызлачважвауа ажва тІатІаква, ажва пшкаква, ажва гвапаква ракІвпІ.
Мыхц Кьарим йыршІыйара ахцІараква гІауахвырквын багъьата атрадиционалистква рыщта йырцитІ, абаза уысара, аурышв уысара, адуней уысара апны йщаквгылхьу ацІасква абгата йынкъвигитІ. Йуысаква зымгІвалагьи йшнардзазлуш дащтапІ, ауаса йузыджьамщауа чІащыгІвара щардагьи рылапІ. АлитературадырыгІвчва гватра ззрымата йауацІыхта йырхъвых йауаш хIыбызшва агІарбага гІамальква ъазара дула йшгIайрысабапуа уыла йгIацIахитI. Кьарим йуысаква хъвыцща цIола рылапI, къару ду гIарылцIуата апхьагIв йлахIвара пшдзаква гIадрыцIситI, ддыргъаритI, зынгьи гвалымста дгьгIанырыжьуам.
Мыхц Кьарим йуысара злагIалыркIгIауа ЛитинституткI апынгьи тшгьузазыбжьушым, заджвы йпышвала угьазъазахушым. Ажвала йгьузыхIвушым, уакъыльлагьи угьзазынадзушым ауи йуысара йгIаннаршауа алахIвара пшдзаква, угви упси цIолата йызларылалуа акъару злащаквгылу. ГIвынагьи цIгIвагьи амамкIва Анчва йгIауылайцIауа пшдзарапI ауи.
УахьчIвала Мыцх Кьарим йгIайыквчважвауата гIвыра 180 раъара адуней йгIаквылхьатI, ауат йрыланакIитI хмонографиякIи йкIьыду книгакIи. Датша абаза авторкIгьи апхьагIвчвагьи ацIбацIбагIвчвагьи ауи аъара гватра йызрымата дгьаъам. ЙшпакIву ухIварыквын Мыхц Кьарим йыршIыйаралгьии йгIвычIвгIвысагIаралагьи абаза литература дгIатамхауата Ауысара ду апны айачIва апшта длашарапI, ддупI, ауи лкIгIарата йылу угIахъалагьи чIвылашталагьи швага-зага амамкIва швабыж йхIагIапI. УадыргIванагьи Мыхц Кьарим йыхьыз Къарча-Черкес республика, Лагъь КIавкIаз, Россия йыртабзазауа анахьанат аугIахъаква йгьырдырам, агIвымакъральква ныгIжьхитIта. Ауи йашвхIаусыгIвугьи Мыхц Кьарим йуысаква атакIта йабазам апхьагIвчва дызлардыруаш азкIкIракIгьи ъагIацIымцIс акIвпI. Ари апш аъаща уадгылуашта йгьаъам: абазаква йырхъардугу, зуысарала зугIахъа рыхьыз хъарата йыззыргуш агIвычIвгIвыс ду закIгьи йашIысым авторкI йапшта йыхьыз гьгIацIпшуам. ХIугIахъагIваца рпны дгIанымхауата Мыхц Кьарим йыхьыз йквнагауа ахIагIарадза йщтIыхра атахъыпI. Ари ахачIвы архъйара абаза угIахъа шабгу йырборчпI.
Ауи ахъазла Кьарим йуысаква анахьанат абызшваквала ратакIра хъатакIра атахъыпI. Урышв бызшвала атакIраква рмагIны рыцIа йдупI, йшпакIву ухIварыквын аугIахъа литераторква адуней культура апны йызлабергьыльхаз урышв бызшвала ратакIраква рбзирала акIвпI: урышв бызшвала йапхьауа апхьагIвчва рпны йбергьыльхауа ауысагIв Европа апынгьи адунейла апынгьи йыхьыз бергьыльханыс лшара йзыгIаншитI. Абазаква йырзыгIаншаз алшара гIадрысабапра атахъыпI. Гамзатов Расул, Кулиев Кайсын, Искандер Фазиль рапшта Мыхц Кьаримгьи йылшуштI Европа апхьагIвчва рпынгьи адуней анахьанат аштаква рапхьагIвчва рпынгьи абазаква рыхьыз йыршIыйара ахIагIарала, апшдзарала йщтIихныс.
Араъа магIны зму атакIри агIацIщтра гIваци йгьырхъазым, акнига ангIацIцIра амщтахь Россия аштаква гIацIанакIуата апшцIыщтрагьи йшатахъу апшта йадгалра атахъхуштI: Лагъь КIавкIаз, Россия (зымгIва рапхъа Москва йгьи Санкт-Петербург), Европа абиблиотека дуква рпны йнадзауата.
АтакIракви апшцIыщтракви уыхьыз зынла йщтIырхуата йгьгIаншум: архъвыхра нхараква ракIвыршара рыцIагьи йауацIыхра, ауат ргIарбараква, алитературадырыгIвчва ргIвыраква йбергьльу Россия йгьи агIвымакъральква рпны йгIацIцIуа ажурналква рпны йгIаквцIара, «Абаза Къраль» сайт йапшу аинтернет сайтква рылшараква гIарысабапра атахъыпI. МагIны рымазлуштI Мыхц Кьарим йынхара-бзазара йгIаквчважвауа агIацIщтраквагьи Россия йгьи агIвымакъральква рбиблиотекаква йырзыщтира. Ауатква зымгIва Россия апны, агIвымакъральква рпны апхьагIвчвагьи архъвыхыгIвчвагьи ргватра Кьарим йыршIыйара йызлазынадырхуш амальпI. Зпхьадзара мачIу аугIахъа рлитература йауу агIвычIвгIвыс данбергьыльхара ауат акъральква рыжвлараква абаза этнос ркультура, рэкономика, рыжвлара уысква рпны баргвырата, гвыргIвата йзынйауагьи гватра азыгIандыршаныс ауаштI.
ЧкIала ПIитIа, афилология наукаква рдоктор.
АгIвыра «Абаза Къраль» сайт йазалхпI.


Гвымлокт абзазагIвчва йузалмыргуш аъаща йташватI: адзыгIв ду рыгIвситI, азамзамдз уахъгьи тшынгьи адгьыл йгIацIцIитI, ауаса рунагIваква рпны мызпхьадзара цIуата дзы гьырзынадзум.
– МызкIы айхIа цIитIта хIунагIва дзы гьазгIайуам, – йхIвитI акыт абзазагIв Шармат Кьащиф. – Амшква араса швабыж йаншуару хIуыс швабыж йбаргвхатI. Спа Кисловодск дтабзазитI, мчбыжьигIадзапхьадза дгIайитIта дъадзаным йхIызхъуш дзы хIызгIадигалитI. Акыт абзазагIвчва зымгIвагьи адзыхьква йрызцумца дзы гIаргитI. Апхъала акыт адзхъа адзыхьква щардан, ауаса асквш 2002 агIан адзы ангIатыгIвры ауат рыуа щарда анышви ахIакъвари йхъыргIватI. Ауи асхъан адзгIагга ныкъвартаква бзита йынхаркIвун, заджвгьи адзыхьква уыста йгьйымбатI. Абараужвы кьазу йгылата йгIанхаз адзыхьква рпны дзы гIатырхитI.
Акыт абзазагIвчва райхIарагIв тажв-лыгажвпI. АчкIвынчва нхарта ъагIарауа йцумца акыт йтыцIитI, ауаса ужвы уыста йрыму зымгIва кIарпситIта абари апш пхын шуара ранчви рабачви дзыдъа йшгIанымхуш йащтата запыт йгIайлитI.
– СквшбжакI цIуаштI сунагIва дзы азыгIамдзауищтара, – йхIвитI Измаилов Артур. – Адзы йазалхта тара азыхIчпан хIыгвлачва ртракторла адзыхь йгIагIгуамцара йтахIчвитI. Зхъамаль ззымбахуа атажв-лыгажвквагьи хIшырцхърагIуш хIащтапI. ХIбзазаща датшаханыс шхIтахъу ажва гьалам, сара заджвыла араъа нхартакIгьи ъасмауыз йгIалцIла сан лхъазы дгIанызыжьта акыт стыцIра атахъхатI. Абар ужвы дзы ъагIатыхIхлауа адзыхь зрыцкьаз, йгIарысабап йауата йадызгалыз Егьзакь Муса йакIвпI: абыхъв ащапIы апны дзыхь гIайаутI, дзтара азичпан ауи йаназнахара хIаргьи хIыдзтараква йгIартахIчвахитI.
Акыт аунашвахъцIарта апны йшгIахIархIвызла, адзгага ныкъвартаква асквш 1983 агIан йырчпатI. Ауищтара зынгьи йазалху рчIаджьра гьакIвдмыршатI. Ауи адзгага жвырата йахьыз процент 90 йаъарапI. Ужвы унагIвакI дзлитркI азынадзара апхъала литр 50 атруба йкIылситIта адгьыл йалалитI. Дзы ззынамдзауа абзазагIвчва ахв шрымшвауа гвынгIвырапI, ауаса анасосква нзырхауа аэлектрокъару ахв швамкIва йгIанхитI. Абараса ауыс алапIатIауамца йцIолахитI.
– СынчIва арчIаджьра нхараква сом хмильуанкI рзалырхтI, – йхIвитI Гвымлокт ахъаунашвахъцIарта ахъада йцхърагIагIв ХвытI Йараджьыб. – Ауи ахчала ареспублика апны ауыхвара ауысла аунашвачпарта арчIаджьра йазалху ашвъаква дрыхIазырта Гвымлокт адзгага зырчIаджьуаш анхарта тендерла йщаквдыргылта дара анхараквагьи ахъвдаквырщтра атахъыпI. Ари ауыс мызпхьадзарала йауырахатI. АрчIаджьра нхараква йрылымгакIва акыт абзазагIвчва дзы гьырзынадзушым. Акыт аунашвахъцIарта ахъада ауыс шласхуш ацIыхъва дтагылапI. ХIаргьи ари акыт хIтабзазитI, датша зджьарала хIгIатыцIта хIгьгIайуам, анахьанат рапшта дзы хIазыбжапI.
ХвытI Йараджьыб зунашва йхIваз анхарта адиректор Чотчаев Ахмат хIйынйан ауыс уахьчIвала йзкву гIахIайхIвырныс тшизынахIырхатI.
– «Ауыхвара шIыц аунашвахъцIарта» нхарта акъральыгIва ртланыкъвала йуысрхъйагIвпI. СынчIва КъарчачкIвын район йаланакIуа Гвымлокт адзгага арчIаджьра хIхъвдаквцIарапI, – йхIвитI Чотчаев Ахмат. – АрчIаджьра нхараква сом хмильуанкIи зыкь гIважви цби рзалхпI. Ауи ахча йауата сам гIвмильуанкIи зыкь пщынгIважви агIба афедерал бюджет йгIалхпI, ареспублика бюджетлагьи – сом зыкь жвшви гIважви жвагI. УахьчIвала ашвъаква абгата йхIрыхIазырхьатI. Ахабза апкъ йтагылата анкъвакъвра акIвшитI. Йшалгуш хIалачважваныс хIгьахвитым. ХIгвыгъитI анкъвакъвра апны ауыс здыруата йзырхъйауа, зкъару ту нхарта бзикI йрыквшвушта. Ауи асхъан хIызту асквш ауацIа Гвымлокт адзгага дырчIаджьуаштI, абзазагIвчва руыс агалагьи рыцIа йагъьхуштI. ХкилометркIи бжакIи зуру адзгага трубаква рпсахныс акIвпI йшаъу. Йапымшвтуата аугIа дзы рызцаныс ахъазла атрубаква рпсахра йахъазымкIва акъвийквагьи рпсахуаштI, арчIаджьра анахьанат анхараквагьи акIвдыршуштI. Адзы ауысла абзазагIвчва гIапсара рымбахныс акIвпI зымгIва ззынарху.
Акыт зладыргвыгъауа щардапI. Адзы ауыс аугIа сквшкъомкI руацIа йыззпшуа апсабара газ ъарымамгьи рхънараштылхтI. ЙымгIвайсуа й-21-хауа асквшышв апны ауыжвгIанчIви амальква ага йщардазтынгьи Гвымлокт абзазагIвчва агвжвайра йгIалырхын апхъанчIвиква рапш адзбылгаква гIащтIырххныс йхIазырпI.
Квициниа Инна


Къарча-Черкесла гIатгара зму артист, Къарча-Черкес республика акъральыгIва филармония ашвахIвагIв Чыкъ Сима лыхьыз амузыка культура апны йбергьльыпI. Ауи ашвахIварала лъазара хIагIапI, Къарча-Черкес аршIыйара турых апны шIырпшыра змамкIва йпшдзу лхъатачIв бгъьыц гIанлыршатI. Ауи лыршIыйара Лагъь КIавкIаз ауагIахъаква ркультура апны агыларта хIагIапI. Лпрограмма абаза ашваква йырхъазымкIва йбергьльу аурышв классикква: Варламов, Глинка, Чайковский, Рахманинов, Моцарт, Россини, Шуберт, Мендельсон – рыршIыйарагьи алапI.
Сима Псыжв кыт апны дйытI, ЧыкъргIа Анатолий ЧагIбан йпи Зоя Уасман йпхIи ртгIачва ду апны дгIадзынгылтI. Лаба пIатIу ду йыквырцIун, Социалист нхара а-Фыр чIахIныгIва хьзы нкъвигун. АтгIачва музыка бзи йырбун. Сима лаба пшдзата ашва йхIвун, уарад щарда йдыруан, йсабиквагьи бзи йдйырбун. АпхIвыспачкIвын пщысквша дыртата ашвахIвара дшазычпаз, амакъымква майрата йшгIалкIуа гвы арттI. Амш шабгу уарад гьылшIымшвтуазтI: унагIва уыс анылхузгьи тшанпсылщузгьи. Ауи майрата акъвабызасра тшазылбжьатI. Йылгвапхуз амакъымквагьи йгIатылщту ласдза тшалрыщцун. УадыргIвана къвабыз дасуамцара уарад лхIвауа далагатI.
Ашваква зныз апластинкаква щардала дрыздзыргIвныс бзи йшылбуз лгвы йгIатахатI. Акыт адзакIьа анахьанат йгIарылымхIвауата тдзыкI гылан. Сима ари атдзы адзхъа сахIатпхьадзара дгылныс дхIазырын, ауи атдзы ахъышвква тIыта арадиола йгIатырщтуаз ашваква рбжьы акIьадыгв йгIатыхIвачвгIун. АпхIвыспа алахIвара пшдзаква днарахвуанта датша закIгьи лыла йгIацIамылхуата ашваква дрыздзыргIвуан. Ауат адискква рбзирала аэстрада ашвахIвагIвчва рыршIыйара тшахалыргIвазун.
Апхьарта апынгьи аклуб апынгьи аршIыйагIвчва гвыпква дрылата дгIахъвмарун. Дантшытха лбыжьгьи щаквгылтI, лмакъымгьи бзихатI. Апхьарта дангIалга аобласт радиуа ахор дрылалтI. Ахор аунашвачпагIвчва ашвахIвагIв шIа лбжьы ргвапхатI, лылшара шдуу гвы арттI. Араъа Сима йлыдынхалквуз дукI йгьымгIапсузтI, йшпакIву ухIварыквын амузыка апхьарта дгIалган йазалху апычIв дырраква лыман. ДызшIпшуаш ашвапха бзиквагьи ансимшы лыла йыцIан: Луценко Лидия, ШвхIахважь ГIальым, Боташев Науар, Аджьбакь Владимир, Йуан Муса, Къвмыкъв Зоя, Мартаза Дмитрий. Ауат зымгIвагьи ареспублика амузыка ршIыйара атшауацIнарыхра апны ралацIара дупI. Рыуа дзачIвызлакIгьи Сима лыршIыйара ащаквгылра йацхърагIатI. АшвахIвагIв шIа музыкала лдырраква лрыцIоланыс лтахъыта асквш 1975 агIан Черкесск йтагылу амузыка училища дыцIалтI. ДакъикъакIгьи мцырата йагIвлымщтуата ашвахIвара дазъазаханыс ахъазла йлылшуз адырраква зымгIвагьи лылалкIуан.
Сима ауагIахъа макъымква щатата йыззалыз ашваква пшдзата йылхIвун, ауат ашваква аздзыргIвчва йыргвапхауата ргвы йгIатахун. Абараса лгыларта кIьыдата абаза эстрада ашвахIвагIвчва рсатыр далалтI.
Ауи «Абазинка» ансамбльгьи дрылата уарад лхIватI. Луарадква хIреспублика ауагIахъаква рыбызшваквала йылхIвитI, ауат абзибара, абзира, азцIабыргра агьиква йгIарыквчважвитI. Лашваква рпны агвыгъара, анасып, анашхыйара агьиква йырзынарху ауыжвгIанчIви пхIвыспа ллахIвараква гIалырбитI.
Хвысквша руацIа (асквшква 1992-1987 рагIан) агIахIвра-ашвахIвара ансамбль «Исламей» апны дынхатI. Ансамбль акъраль аштаква щардата йгIамырдун, «ауагIа рансамбль» чIахIныгIва хьзы гIарквнадыргатI. Асцена апны Сима лгIахъвмарра аконцертква рпрограммаква арыпшдзун. Ашваква лцри абаза бызшвала йылхIвун.
Асквш 1996 агIан Чыкъ Сима амузыка училища апны датша хъвшаракIгьи дгIалгатI – «уагIахъа къвабыз» классла. Асквш 2002 йгIашIарышвта ауи Къарча-Черкес республика акъральыгIва филармония апны ашвахIвагIвта дынхитI. Лрепертуар анадылгалуа ла йлыквыргIапсу ашваква гIалылхитI, дрыдынхалитI, йаргьи асцена апны адахIвраква рылагIатылгитI. Угви упси йырзынадзауата акIвпI Чыкъ Сима адуней классика (аопераква, аопереттаква) йгIалху ашваква, аромансква, арияква ангIалхIвауа.
Асаби локIква рфырква ртурасквала йгIаныршу ашваква анылхIвауа нахвата ауи аъаща дзытагылитI, ъазара ду лзыгIарбитI. АздзыргIвчва хвыцква рыцIа йыргвапхауа йрыуапI асаби музыка спектакльква йрылу афырква: абага Алиса, ауыжвгIанчIви Тажв-нажгIвыршIыдза, а-Фея, а-Цгвы ртурасква.
АшвахIвагIв ъаза Чыкь Сима лмакъым пшдзапI, акъару тапI, алшараква ауацIыхпI, алахIвара пшдзаква гIанаршIыхауата йаъапI, ауи абжьыла йапшым алахIвараква лзыгIарбитI – йкьахву алирика акIвызтынгьи йнашхыйу адраматизм акIвызтынгьи. Абарат алкIгIараква ракIвпI аздзыргIвчва ауи дзыргвапхауа: луыс дазызчпапI, лыршIыйара нардзапI, апсабара апшта йцкьу лгвы хътIыта асцена апны дгIахъвмаритI, ашвахIвара ршIыйара апны шIырпшыра змам лъазара ахIагIара гьлыргIващум, дазцIабыргпI.
ХвытI Залина,
«Абаза Къраль» сайт йазалхпI.


Къарча-Черкес республика ажвлара мгIвайсра «Абаза» ужвы йнанаркIыта жвлара организация астатус амата йынхуштI. Ауи ахабар зыргаз аунашвачпагIв ШенкIауа МухIадин йакIвпI. Ари ащаквыргылра сынчIва агIапын ажвлара мгIвайсра асъезд анакIвшуз йнарахвтI, ауаса хабза щата зму ашвъаква анхIазырха ужвы акIвпI.
ШенкIауа МухIадин йшгIахIгвынйыргIвызла, ахабзала йзачIв жвлара организациязлакIгьи уставла йлырхыз амурад хъада рыхьыз йгIанахIвара атахъыта юстицияла аминистерства йгIархIватI. Ауи ахIатырла ажвлара рыхьыз абгата араса ашвъа йанылтI: «Абаза угIахъа ргIальаматракви рхвитнагIакви рхчара ауысла Къарча-Черкес жвлара организация «Абаза». Ахабза апсахра шIыцква дырхъйауата ареспублика апны «Абаза» ауахьауат ажвлараква зымгIва рапхъа ршвъаква шIыц-шIыц йандыргIалтI.
– Йшыжвбауа апшта, ажвлара астатус тшапсахызтIхIва хIара хIустав апны йгIарбу амурадквагьи ахачIвквагьи тшгьрымпсахтI, апхъала апшта абаза угIахъа ргIальаматраква хIрызгылазлуштI, – йхIвитI МухIадин. – Щарда мцIуата хIара Абаза район апны ахъада йхъвдаквцIараква зырхъйауа, акыт унашвахъцIартаква рхъадаква, хIыжвлара апычIв организацияква рунашвачпагIвчва алата анйара акIвхIыршатI. ЙырхъйачIву ауысква йауацIыхта хIрылачважватI. Авластгьи ажвлара организацияквагьи йхъаду уыста йыздынхалуа гIвычIвгIвысипхьадза, тгIачвипхьадза рбзазара рыцIа йагъьханыс, йбзиханыс акIвпI. Авласт органква кIьыда-кIьыда йгьзынхушым, ауи ахIатырла къалипхьадза, кытипхьадза, тгIачвипхьадза зынйауа ауыс баргвыраква рырхъйара апны зымгIвагьи йацахъуа, йацацхърагIауа йынхара атахъыпI. ХIара хIыжвлара организацияпI, амуниципал власт органква рапш хъгалра гьхIымам, ауи акIвпI акытква рпны джьгарта ажвлара уысква йрылакву абзазагIвчва хъатакIла йгIанырымжьуата йрыдыркIылныс зхIхIвауа, зымгIва йрапхъата апычIв организацияква рунашвачпагIвчви асовет йалаквуи. Ауыла гIагвынгIвытI. Адгьылква, амгIваква рырчIаджьра, акультура тыдзква, афельдшер-акушер пунктква рынхара аквыршвара агьиква йырпщылу ауысква хIацацхърагIауа йхIырхъйуштI.
ШенкIауа МухIадин ажвлара апны закI зылшауа, аугIа, акыт рыхъазла сабапкI зчпарныс зтахъу абзазагIвчва руысгьи ужвы датшата йшадгылуаш йрытамамтI. Ауи йапшу агIвычIвгIвыс йазалху швъа йгIвитIта апычIв организация тшырзынайырхитI, ауатгьи ашвъа «Абаза» жвлара аофис йгIаргхитI.
– ХIара мчыла заджвгьи закIгьи дгьадхIцалуам, йшпакIву ухIварыквын ауат ауысква жвлара уыспI, йара агIвычIвгIвыс йхъатала йгIаджвыквицIауа ауысква ракIвпI араъа хIызлачважвауа, – йхIвитI ШенкIауа МухIадин. – Ауаса ауат йрапшу агIаджвыквцIараквала тшгIахIзыназырхауа агIвычIвгIвыс гврыхваква гвыхътIыла хIырпыралуаштI.
Ужвы ласыла ажвлара организация «Абаза» йгьи акытква рунашвачпагIвчва ранйараква Адгьа-ХIабльа райони Гвымлокти йакIвшуштI.
Квициниа Инна
АгIвыра «Абаза Къраль» сайт йазалхпI.


Псыжв кыт апны
сквшщарда зхъыцIуаз
аклуб аъаща шамудзахуаз гIарпхьадзауата Абаза муниципальна район
администрация атшазынархарала хIреспублика
аунашвачпагIвчва культура Тыдз шIыц ауыхвара «Устойчивое развитие
сельских территорий на
2014–2017 годы и на период до 2020 года» къральыгIва программа йаланадыркIтI. Заман айшысла уыжвгIанчIви квпшыра зму ауыхвара акыт аквта апны анцIрала йгылазшва пшдзата тшаннаргIалтI.
Асквш 2018, февраль
а 27 агIан йгIахъыртIыз
Псыжв кыт акультура Тдзы
уахьчIвала дахIврала йынхитI. Ауи адиректор
ДЖЬАНЫМБЕЙ Алик
Щорс йпа йшихIвазла,
абзазагIвчва зымгIвагьи
ауыхвара шIыц швабыжта йайгвыргъьитI, йыргвапата йакIвшауа ауысква йрылазлитI. АунашвачпагIв йшгIаликIгIазла, апшырта зал чIвартата 300 гIвнагылапI, аршIыйагIвчва ъагIвнанхуш,
грим ъарчпуш апещква
алачпапI.
– Аклубква йанакIвызлакIгьи акытква рпны
акультура аъаща йагIвыгата йгIамгIвайситI. Культура Тыдз шIыц ъахIзыруыхваз ахъазла КъарчаЧеркес Республика а-Хъада ТЕМРЕЗОВ Рашид
йгьи Абаза район аунашвачпагIвчва швабыжта
хIырзыразпI. УахьчIвала
араъа гIахIвыгIвчва гвыпта гIвба нхитI – ахIбачви рыцIа йайцIбачвуи. Адоул
асыгIвчви акъвабызчква рансамбльи йапшым
аконцертква рагIан йызнымкIва разъазара гIадырбахьатI. Ауат йрыдынхалуа Гобозов Таймурази ЧквтIу Оксани швабыжта йнардзата ашIаква йрыдынхалитI. ХIкультура Тдзы апны агIахIвыгIвчва збжьауа Джьардис Аскьарби зуыс цIолата йыздыруа аъачIвагIагIвчва дрыуапI, сара
сызлу «Абазги» ансамбль
атшыбжьараквагьи йара араъа йакIвхIыршитI.
УахьчIвала акультура Тдзы
йынхауа зымгIвагьи швабыжта хIхъа аладухитI
хIкытлагIв, РСФСР-ла гIатгара змаз артист Ерыжв
Зули лыхьыз ъанкъвнагауа йгьи йгIахIырцIабыргырныс хIащтата хIынхитI,
хIапхъала йынхаз ахIбачва йдырхIаз ашвапха
байагьи гIахIрысабапитI.
Абзазара йгIалалуа ашIыцраквагьи хъара хIгьырчвгылуам. Асквш шIыц,
МартI а 8 йырзынархата
абзазагIвчва рыхъазла
йакIвхIыршаз аконцертква Абаза муниципальна район артистква ъагIалалыз ахъазла швабыжта сырзыразпI. ХIапхъахьылагьи зыхьыз бергьльу ашвахIвагIвчва Меремкъвыль Ачар, Напщ
Аминат, ЛагIвычв СултIан, Шармат Гурам, «Абазги» ашвахIвагIвчва гвып
датшагьи артист щардагIв
злу концерт абаза кытква
зымгIва рпынгьи хвыдъа
йакIвхIыршара хIгвыгъапI.
Абаза район аунашвачпагIвчва рцхърагIарала
агIахIвыгIвчва гвып рыхъазла ауагIахъа фашаквагьи мачI-мачI йыгIдзахитI. Ауысква йшхIылшауа апшта йащтахIщтийитI, ХIашвцIа Аслан дыздынхалуа ашвахIвагIвчва чкIвынква йапшым
анкъвакъвраква рпны
бзита тшгIадырбарныс
йахадзатI. ХIапхъахьыла
«Драйв», «Магия танца»
республика анкъвакъвраква хIрылазларныс тшхIрыхIазыритI. Акыт апны гIвапхьартакI, гIвсабигIзартакI, ршIыйара апхьартакI нхитI. Ауаъа йапхьауа асабиква рыхъазла
абаза бызшвала йатакIу
амультфильмква ргIарбара, хабзахчарала йапшым
аъачIвагIагIвчва, арыпхьагIвчва, акыт гIаныршара ахъада Тобыль Мурат злу атерроризм йапшIагылуа айчважвараква
адыгIгаллитI. Акыт абзазагIвчва-ахIбачва рыхъазла хIапхъахьыла ахвашаквала ахудожественна фильмква ргIарбара
йапщылу ауысква уыжвласыла йалхIыргара хIгвыгъапI. Уыста йгIащтIыхIхлакIгьи абзазагIвчва зымгIвагьи йацыркIитI, акультура Тдзы йаргванта
йаныргIалу Абашта айсра Ду йаладзыз рчвахъабага йанакIвызлакIгьи
цкьата йынкъвыргитI, –
йхIватI Псыжв кыт акультура Тдзы адиректор.
Джьанымбей Алик
йара апхьарта дапхьаркIвауата, асквш 1996
агIан зыхьыз бергьльу
акомпозитор ЧквтIу Владимир йбжьуз «Абазги»
ансамбль дрылалтI. Апхьарта амщтахь Ставрополь юридическа институт Черкесск городла
ахъвшара дгIалгатI. Ауи
амщтахь ар къвырльыкъв
йхатI, Черкесск городла
«Электрические сети»
дынхатI, уахьчIвала хвысквша цIитIта Псыжв кыт
акультура Тдзы унашва
ахъыцIитI йгьи йгIайдахIвитI.
АъачIвагIагIв шIаква
ргIадзныргылра гьуыс
майрам. Абаза уагIахъа
ркультура, рыбызшва,
рлитература, ржурналистика апхъала йызрымгIвайсуаш чкIвыныргIа
зыргвышхвауа зымгIвагьи ажва пшдза щарда
рквнагата йспхьадзитI.
Псыжв кытла йахъазымкIва зыхьыз бергьльу аршIыйагIвчва ЧквтIу Владимир, Джьардис Аскьарби, Къраль МухIарби,
ХIачвыкъваргIа Ращид,
Аминат, КарасовргIа Асльани Къапльани датшагьи щардагIвы ршвапхала йгIадзынгылыз ари
ачкIвын гврыхва йгIайызхъарцIаз ауыс джьауапкIра дула дадгылитI.
Йхъапщыла Инги йари
йрыгIзауа рыхIвсса чкIвынква Саиди Лаури ъагIадзынгылуа акыт акультура шхIаракIызлуш йазабакIуа ари ачкIвын ймурад пшдзаква зымгIва
гIайдахIвыргIатI
Получайте свежие новости на электронную почту
Подписаться


Апрофессор, аистория наукаква рдоктор ТхIайцIыхв Михаил Семен йпа йыхьыз Лагъь КIавкIаз, Россия, агIвыма къральква рпны апхьахьаква рквта йбергьльыпI. Ауи историяли политологияли Лагъь КIавкIаз агуманитар йгьи атехнология академия акафедра апны дынхитI, гуманитар рхъвыхрала Къарча-Черкес институт апны историяла ахъвшара даунашвачпагIвпI. Зыхьыз бергьльу Лагъь КIавкIаз амараташварташтаква ртурых йырхъвыхуата хIхаквлагIв гвыбзыгъа йкъальам амонографияква, астатьяква щардата йгIацIищтитI.
Михаил акытква ртурыхква, ауат йгIартыцIыз агIвычIвгIвыс дуква йгIарыквчважвауа архъвыхра нхараквала, акнигаквала уыс ду йырхъйитI. Ауи йаквшахIатпI асквш 2011 агIан архъвыхра цIолаквала йбайата йгIацIищтыз Псыжв кыт йгIаквчважвауа акнига. Ауаъа рыцIа йдуу абаза кыт Псыжв Къвбина атшпы йангIачIвал йгIашIарышвта абзазара шакIвшуз, уахьчIвала йшаъу йауацIыхта йгIарбапI.
Акнига ргватра азынадырхатI апхьахьаква, атурых, аэтнология руысква гIальаматра рзызбауа апхьагIвчва. Ауи ахIатырла йцри кыт йгIаквчважвауа ТхIайцIыхв Михаил йынхара шIыц асквш 2011 агIан рыцIа йагъьу анаука гIвыраква йырзынархата Россия ауацIала йакIвшуз анкъвакъвра йалауреатхатI. Анкъвакъвра йхIаракIу апхьартаква рарыпхьагIвчви анаука рхъвыхра институтква рынхагIвчви рквтала йакIвшун.
Анкъвакъвра йагIаныршагIвыпI йгьи йадгалагIвпI Россия апны арыпхьара атшауацIнарыхрала а-Фонд (ауи арыпхьара ауысла Россия академиягьи йацыркIтI), арыпхьара технологияква руысла РАО а-Институт, инновацияла а-Дуней университет.
Анкъвакъвра апны йгIарбаз акнигаква нархара щарда рыман: юриспруденция, агуманитар йгьи ажвлара наукаква, психология, педагогика йгьи арыпхьара аметодика, экономика, менеджмент йгьи маркетинг, аинформация технологияква йгьи аршIыйара. Анкъвакъвра акомиссия йалаз аэкспертква Россия авузква йгIарщтийыз тшазынархара 3590 йрылапштI, уадыргIвана агIба йнадзауа аноминацияквала апхъагылагIвчви алауреаткви рыхьызква щаквдыргылтI.
АпхъагылагIвчви алауреаткви рсогIатква гIарнапIыцIарцIаныс ахъазла Сочи йдрайгван айззара акIвдыршатI. ТхIайцIыхв Михаилгьи ауаъа даъан.
Арыпхьара атшауацIнарыхрала а-Фонд а-Президент, РФ а-КъральыгIва Дума арыпхьарала акомитет апредседатель йцхърагIагIв, наукали арыпхьарали Россия а-Правительства а-КъральыгIва согIат алауреат, апедагогика наукаква рдоктор, апрофессор Берулава М. ауат драйхIвахIвуата тшырзынайырхатI: «ПIатIу ду зкву анкъвакъвра апхъагылагIвчва, алауреатква! Швара швынхара гвышхварата йалашвцIауа хIкъраль анаука ахв щтIнахитI, хIнаука атшауацIнарыхра йацхърагIитI. Швара швырхъвыхра нхара абзирала адуней апны Россия анаука ахIагIара дута йырпхьадзитI. Талант зму апхьахьакви апедагогкви ъахIщардагIву зквшахIату закIыпI: Россия апны арыпхьара уысква апхъахьыла тшауацIырхуа йымгIвайсуаштI».
ХIара хIапхьахьа гвыбзыгъа, аистория наукаква рдоктор, апрофессор ТхIайцIыхв Михаил Семен йпа абари адахIвра дула гвыхътIыла хIйайхIвахIвитI. АзгIвадара багъьа йымата анаука апны ауи йапшу адахIвра дуква апхъахьылагьи йщардаханыс йзыхIтахъпI!
НакIвахв МухIамад,
ВГТРК афилиал «Къарча-Черкес телерадиуакомпания» аунашвачпагIв йцхърагIагIв.


СынчIва Абаза район йауу АлбыргIан кыт апны уыжвгIанчIви футболасырта шIыц руыхвуштI. Йъаруыхвуш акыт апхьарта апшцIа апны акIвпI. УахьчIвала араъа адгалра нхараква акIвшитI. Афутболасырта злахъдрысуаш ащаца напIлачпаразлуштI. Ауи ахIатырла апхъапхъа адгьыл дрыхIазыруата йазалху аргIапсра нхараква акIвдыршитI.
Физкультурала, спортла, чкIвынргIа руысла Абаза муниципал район аунашвачпарта ахъвшара аунашвачпагIв КIвыждза Руслан йшихIвауала, афутболасырта урата метр 110, ганыта метр 70 амазлуштI. АнапIлачпара щаца ацIахьла ауи зырпхуш агIалцIырта амазлуштI, ауи ахIатырла аспортсменква араъа атшыбжьара сахIатква гъынгьи пхынгьи йапдымрышвтуата асквш ауацIа шабгу йырзакIвыршуштI.
– Абаза район апны абари апш спорт уыхвара збзиру йазалху а-Федерал программа «Асквшква 2006-2015 руацIа Россия Федерация апны афизкультури аспорти ртшауацIнарыхра» акIвапI, – йхIвитI КIвыждза Руслан. – Ажва аламкIва, ари ауыс йбзира алапI Къарча-Черкес Республика а-Хъада Темрезов Рашид – ауи хIресублика ауацIала асабикви чкIвынргIи рыхъазла аспорт штшауацIнахуаш дащтапI. Ауи спортла Россия Федерация аминистр Мутко Витко данйынйа физкультури спорти ртшауацIнарыхра ауысла ацынхари ацацхърагIари йырзынарху ангIалра мачвы ацIарцIатI. Щарда мцIуата хIызлачважвауа апрограмма абзазара йаларыжьуата Чапаевск кыт апны абари апш стадион шIыц руыхватI. Ауи ангIахъыртIуаз хIреспублика ахъада дгIачважвауата ари апш футболасырта арайонква зымгIва рпынгьи йшыруыхвушыз йхIватI. ХIшгвыгъауала, сынчIва асквш алымгаскIва ауыхвара нхараква нахIырдзата хIфутболасырта шIыц агIахътIра агвыргъьахъв айззара акIвхIыршаныс хIылшуштI.
КIвыждза Руслан йшихIвазла, футболасырта шIыц ЙынджьыгьчкIвын кыт апынгьи йырчпитI. Ауи апш согIа абзазагIвчва йызлагIарайдзаз датша программапI – «Газпром – асабиква рыхъаз» – хIва йахьызпI. Ауи аспорт уыхвара ауралагьи аганлагьи йгIауахвырквын квадрат метр 1500 йнадзуштI.
Абаза район апны арат йрапшу аспорт уыхвараква андыргылра аспортсменква рыхъазла амаль шIыц щарда гIаншуштI. АлбыргIан апны йдыргылуа астадион апны арайонла анкъвакъвраква йырхъазымкIва ареспубликалагьи Лагъь КIавкIазлагьи анкъвакъвраква акIвыршала йауаштI. Абаза район асаби футбол гвып агIатгараква гIахIахвырквын апхъахьыла ауат рылшараква агалагьи йшрылахIауа гвынгIвырапI. Ажва ахъазла, хысквша рапхъала «Шарпны» футбол гвып Россия ауацIала йакIвшуз апроект «Сахтан топ» анкъвакъвраква рпны апхьагIвчва рквтала йапхъагылагIвхатI, цIыпх Апсны Республика ауацIала йакIвшуз футболла атурнир апны чкIвынргIа ргвып йапхъахауа агыларта гIаргтI. Ауи анкъвакъвра а-Дуней абаза-апсуа конгресс адгалра йадахIвуата йакIвшатI. Арат ашвапхаква аспортсмен шIаква ргIатгараква йрыуапI, ауаса йхъаду акубоккви амедалькви рпхьадзара гьакIвым. Адуней спорт апьедестал апны згыларта ззыкIыз абаза спортсмен дуква рсатыр йрылалныс лшара зму абанпара шIыц гIадзынгылитI.
Квициниа Инна,
«Абаза Къраль» сайт йазалхпI.


Асквш 2005. Йапхъахауата асцена йгIаквылтI, апшыгIвчва йрынйатI… ЧIащыгIвари пшдзари зщардаз, зыршIыйара шIырпшыра амамыз агIахIвра театр «Меркурий» зынла абгата унанауахвуан, зымгIвалагьи йджьащахъван, йара йгIаннаршаз аджыпха йтагылан.
АгIахIвра театр агIаныршагIвы, ауи азаман «Меркурий» йапрезидентыз Дер Стас, мурадта йпахь йыргылыз ари акIвын: «ЗымгIвалагьи йхIаракIыта хIреспублика йадамыгъа пшдзахара атахъын ауи, хIреспублика йахъазымкIва КIавкIаз шабгу гIауахвыргьи апш аъамкIва».
Атеатр ршIыйарала унашва ахъицIаныс Апсныла йгьи КЧР-ла гIатгара зму артист Таниа Валерий дгIадрайгватI. Ауи агIвычIвгIвыс гвымчIва, гврыхва йгIайырбаз аъазара йабзирата гIамта айшысла агIахIвра театр «Меркурий» ахабар хъарата йгатI.
Ажва бахква рацкIыс атеатр аунашва апхьадзараква рыцIа нахвата йгIаудырбитI. Музыка ауыслагьи абжьы ардура йазалху ауыслагьи аппаратурата йрымаз тоннкI айхIа гIаначакьуан, аконцертква рыхъазла йырзырдзахыз ачгIвычаква комплект 200 йнадзун. Дара йырзалхта, йрыцынкъвырга йауата сцена бзи рыман. МшигIадза рахIа йанмачIу цсахIаткI аъара йынхун, ръазара щаквдыргылуан, йаладырхIун. Пхдзыта йкIарчвуз швага-зага гьамамызтI.
Абараса йаъан ауи азаман агIахIвра театр «Меркурий» – хIва йызпхьуз. Абараса асквш 2006-дза йгIамгIвайстI, Дер Стас абзазара далцIынцIкIьара. Зны йаквымшваз атшыбжьара сахIатква рымщтахь агвып дыркъвыцIхтI Таниа Валерийгьи. Зъазара швабыж йхIагIу, анхара апны агIвщт зымчпуз ари агIвычIвгIвыс агвып йгIарылашваз аквымшвараква гьизымчхIатI, ауи ахъахьгьи атеатр ахчадъа, цхърагIарадъа йгIанхата йаъан. Ужвы «Меркурий» йауата йгIащаквхаз агвып Къарча-Черкес агIахIвра театрхIва йрыпхьауата ареспублика къральыгIва филармония апны йынхитI.
РшIыйарала агIахIвра театр унашва рхъызцIауа КIьыщмахва Валерий йхIвахитI агвып агIыла шIыц-шIыц йшадикIылхуа. ЙцIыхъвахауа апщысквша руацIа ауи ауысла йылшаз гьмачIым. Сквшы 20 зхъатала асцена йхвынгылата йгIахIвыз ари аъачIвагIагIв гвалымста дгIанхарныс, хъатакIла дгIапшуа дгылырныс йхъа йгьизаквымцIатI. АчкIвынчва йыргвышхватI, бзигвыгъа рылайцIатI. Рыуа дзачIвызлакIгьи бзи йбауа агIахIвра шизагIарбуш хъаййырцIатI.
КЧР-ла аршIыйара апны гIатгара зму анхагIвы КIьыщмахва Валерий йунашва асквш 1963 йгIашIарышвта йбергьльыпI. Ауи атлахан зыхьыз дута, хIагIата, хъарата йгуз акъральыгIва ансамбль «Эльбрус» дрылата дгIахIвуан. Ауи агIамта зымгIвалагьи пшдзата, йгвы йгIаткIкIгIауата акIвпI йара йшгIайгвалашвахуа. Ауат йашIамсуата йынхун, акъраль ашта аргванквагьи ахъараквагьи гIамырдун, ргIахIвраква заджвгьи гвалымста дгьгIанырымжьуазтI, дара агIахIвчвагьи гвышхвара ду гIарылалуан.
Абар ужвы агIахIвра театр агIахIвчва заджвы-заджв, гIвыджь-гIвыджь йазыркIкIыхра атахъхатI, йъагIвнанхуш апещгьи агIаура гьмайрамызтI. УахьчIвала анхара ахъазла рыцIа йхъаду аъаща йтагылапI – агIахIвра йазгIашыкъпI. Ауаса йызлагIамдуш автобуснадзара ужвыгьи йгьрымам. Агвып злащаквгылу агIахIвчва ъазаква тшадыркIылхтI: КЧР-ла гIатгара зму артистква Аджьбакь Валерий, Ажьи Анжела, Джьанымбей Арсен, ХIачвыкъва Валерий, Гаги Мурат, Йынгвыщштала гIатгара зму артистква Мыква МхIамат, Къвныжв Тимур. Ауат рхъа йадынхалуа йахъазымкIва йгIадзынгылуа айцIбачвагьи йрайбжьитI, рнапIы йгIацIаркIитI.
МчбжьыкI апны пщын 60-гIвы йнадзауата араъа атшыбжьара сахIатква акIвдыршитI. АгIсквша рапхъала швкIгIвы йнадзауата агастрольква йанцалуз руыс зквыз датшазтынгьи рыршIыйара къагIаркIвитI. Ръазара рыла йабаныс ахъазла апшыгIвчва азалква йрыгIвнамшвауата йгIайззалитI. Амакъым ласква йгIащтIырхуата агIахIвчва пшахъынхIвыта асцена йгIаквххитI, зуыс йазцIабыргу ахIбачвагьи райцIбачва дыргвышхвауата апшыгIвчва йрымбарыгьи йырзымчхIауата амакъым тшацырчпитI. Хъадата йыззхъарцIауа ари акIвпI: ужвыгьи аган амцабыз рхъагылазшва пшахъынхIвыта йгIахIвуаштI, йкIвашуштI.
Ешерова Муъминат,
«Абаза Къраль» сайт йазалхпI


Июнь а 2 атшын Нарцана апны Ставрополь абаза культура квта, Нарцана, Ессентуки, Предгорна район ругIахъа культура автономияква ргIащтийыгIвчва гвыпква радгалра айззара акIвшатI. Айззара апны Ставрополь шта абазаква ругIахъа культура автономия гIандыршаныс щаквыргылра нарахвтI, устав лырхтI, ажвлара шIыц асовет алырхтI. Айззара йалакваз йацшIакIта ажвлара дапредседательта Чагва Армида Хзыр йпхIа далырхтI.
Август а 22 агIан юстицияла Ставрополь шта аминистерства абазаква ругIахъа культура автономия анхара хабза щата шайауыз зрыбагъьауа ашвъа ауи аунашвачпагIвчва йгIарнапIыцIарцIатI. Ари агвыргъьахъв гIаншара йадахIвуата пшдзата йадгалаз ажвлара шIыц рофис апны айззара ду акIвшатI. Айззара йалан сасчва щарда. Айззара йгIадгылкваз хIвахIвра ажвала тшырзынайырхатI Къарча-Черкес республика анаука апны гIатгара зму анхагIвы, аэкономика наукаква рдоктор, Ставрополь агроуниверситет апрофессор Йуан ЧагIбан ХIаджь-Бакьыр йпа.
Ари атшын араъа йапхъахауата ашвква ртIытI асабиква абаза бызшвала йъадрыпхьуш акласс. Анашылырта апны йыргъвгъваз алента къапщы агIвйырсауата ашвква йырхвиттI аурым абаза чкIвын, абаза класс йапхьахауа апхьагIв Ленгосов Дионис.
АугIахъа культура автономия «Абаза» аунашвачпагIв Чагва Армида лгIачважвара апны Ставрополье абазаква баргвырата йзынйауа, шIыцта йгIандыршаз ажвлара организация хачIв хъадата рпахь йгылу ауысква гIалрахатI. Астол гьажьы адзхъа йакIвшуз айчважвараква джьгарта йрылан РФ акультура апны гIатгара зму анхагIвы, Ставрополь къала абазаква ркультура квта аунашвачпагIв Къвырча Владимир СымгIиль йпа, РФ ауыхвара апны гIатгара зму анхагIвы, арра къвырльыкъвхара аветеран, аполковник Лоу Константин ХIарун йпа, ООО «Агростройкомплект» аунашвачпагIв Уаз МухIамад Дмитрий йпа, Ставрополь край Адвокат палата адвокат Чадиков МухIамад Ауес йпа, дзюдола Европа йгьи адуней ачемпион КIьыщмахва Руслан МухIадин йпа, датшагьи. Ауат акрай администрациягьи ауахьауат аугIахъа жвлара организацияквагьи рыщтаныкъвара, рыцынхара уысквала ажванахъа бзи щарда ауатыкв йгIатарцIатI, йрылачважватI.
Анйара апны ажвлара организация шIыц адамыгъагьи (агерб) абаракъгьи рквпшыра шаъазлуш лырхын йдрыбагъьатI.
ЧкIала ПIитIа
АгIвыра «Абаза Къраль» сайт йазалхпI.


Сентябрь а 21 йгьи а 22 рагIан Согъвым апны Егьзакь Муса йыхьыз зхъу хвитра абакIрала йапхъахауа адуней турнир акIвшатI. Атурнир адызгалыз хвитра абакIрала Апсны абжьагIвы хъада Бениа Джарназ йакIвпI. Анкъвакъвраква йрылан Краснодар, Санкт-Петербург, Ростов, Къабард-Балкъар республика, Гулькевичи, Апсны аштаква йгIартыцIыз аспортсменква, ауат 80-гIв йнадзун.
Атурнир йапшырныс йгIадрайгватI чIахI нкъвызгауа асасчва тлапIаквагьи. Ауат йрыуан спортли чкIвынргIи руысквала аспорт комитет апредседатель Авидзба Щазина, хвитра абакIрала Апсны афедерация апрезидент Хутаба Ращ, хвитра абакIрала гIван адуней йачемпионхаз Царгуш Денис, датшагьи агIатгара дуква зму аспорт мастерква.
Бениа Джарназ аюбилей турнир гIахъитIытI, асасчвагьи, аспортсменквагьи, апшыгIвчвагьи драйхIвахIвтI, адахIвра дуква шырзитахъу йхIватI. Ауи «Абаза» спорт клуб апрезидент Егьзакь Муса ХIабальа йпа Апсны апны аспорт атшауацIнарыхра йхатI ду ъалайцIауа ахъазла квырмыш йзичпауата тшизынайырхатI.
ЙгIачважвара апны Егьзакь Муса атурнир асасчвагьи аспортсменквагьи тшырзынайырхауата ргIаджвыквцIара бзиква зымгIва рпынгьи адахIвра дуква шырзитахъу йхIватI, йалкIгIата аспорт апны. «УахьчIва йапшу агвыргъьарамшква рахIагьи йщардахагыс ахъазла хIара йхIылшауа зымгIва хIчпалуштI. Ауыс бзиква рахъвдаквыщтра апны алшараква гIахIызтуа Анчва квырмыш ду йзысчпитI. Апсны апынгьи анахьанат аштаква рпынгьи хIара йапшым аспорт квпшыраква ртшауацIыхра хIацхърагIуштI. Олимпия пьедестал зщапIы ззыхвныргылыз аспортсмен ду Царгуш Денис ашIаква рпны швапх бзита дхIыдзхъагылапI. ХIара йазхъахIцIитI швыуа дзачIвызлакIгьи Апсны къральыгIва ащаквыргылра багъьата дшацIагылуаш. ХIуахьчIва бзазара апынгьи йгIаталуа хIуачIвы апыгьи хIзайгвыгъауа швара швакIвпI», – йхIватI Егьзакь Муса.
Зныбыжьли зхIатларали йахъыхацIыхыз аспортсменква ранкъвакъвра уаланахIвауата йджьащахъван. ЙгIвымшкIхуз, атурнир аналга амщтахь, апхъагылагIвчва рыхьызква гIархIватI, акубокква, амедальква, ахча согIатква рквнадыргатI.
Атурнира аналга хвитра абакIрала Апсны абжьагIвы хъада Бениа Джарназ аспортсмен шIаква тшырзынайырхауата абжьагажва пшдзаква райхIвтI, аспорт апны адахIвракви агIатгара дукви рзитахъта драйхIвахIвтI.
Квициниа Асида,
АгIвыра «Абаза Къраль» сайт йазалхпI.


Асквш 2012 йцIыхъвахауа амыз ауацIа Къарча-Черкес апны РСФСР-ла гIатгара зму артист Ерыжв Зули Джьамбот йпхIа йылхъыцIыз асквш 100 йадахIвуата анйара щарда акIвшатI. Ауи лъазара ареспублика аугIахъаква зымгIвагьи квырмыш азырчпауата йбергьльын.
Ауи Дарыкъвакт (ужвы – Псыжв кыт) йтабзазуз адгьылрхарджьыгIв Джьамбот йтгIачва рпны дйытI. АпхIвыспа чкIвын дырра гьлымамызтI, йшпакIву ухIварыквын ауи дансабийыз агIан йщаквгылаз ащхъа цIасквала ахIвссаква апхьарта йгьыцIарымжьуазтI. Ауи аршIыйара хац шлылаз, амакъымква майрата йшлылалкIуаз дшIадзата лыгвла пхIвыс лкъвабыз бжьы анылгIа зынла йгIалныпщтI. Акъвабыз ауи аъара лпсы алашван лынцIра йахъвхатI. Агвла пхIвыс аунагIва уысква данрылаз Зули акъвабыз гIалахвуанта йылдыруаз амакъымкви ашвакви гIатылщтныс далагун. ЙпхIа хвыц акъвабыз лгвы азыщтакIта Джьамбот гвы анайт йыжвзаджвыкI йтйын йылзихвгIатI. Абари асогIа Зули лынцIра шцушыз алащаквгылтI.Ауи лкъвабыз асща дугьи хвыцгьи ргвы ацIгIвадза йнадзауата йаъан.
Ага йгвасразтынгьи, Зули лбзазара ймайрамкIва йгIамгIвайсуан: паса хъапщыладъа дгIанхатI, Абашта айсра Ду агIан агъа йгIазаб лбатI, асабиква лхъазы йгIадзынлыргылтI. ГIапсара ду лчва йштшузгьи акъвабыз зынгьи йгькIалымрышвтI. «Амаша стагылыргьи акъвабыз насышвтх, ауи аъара ауи бзи йызбитIта», – лхIвалун Зули.
Айсра азаман хьанта агIан айсра йпшцIамыз зымгIвагьи ркъару йамайгьдзауа йынхун. Ерыжв Зулигьи ауат дрылан. Зны, гъын чвгьата, ауи дрылата гвыпкI зквчIваз уандыркI асрычвхIва йылата йшымгIвайсуаз йгIващатI: акыт йызлагIайхуаш амгIва гьырмаухуазтI. Аквыджьмаква ауи асхъан хIвыча-хIвыча архъаква гIамырдун, арахвква ныжьхта аугIагьи йрыжвылуан. ЙырзыпшгIаныс йшгIаджвыквлыз здыруаз Зули лкъвабыз гIалахвын дасуа далагатI. Акъвабыз абжьы згIаз апшгIагIвчва ласдза йгIараухын аугIа гIархчатI. Ари агIаншара джьауымщушта йгьаъам. Йджьащахъву датшагьи закI аъапI: Зули лкъвабыз амакъымква рбзирала щардагIвы рбзазара мгIва щаквгылтI. Зули Джьамбот йпхIа акъральыгIва ансамбль апны къвабыз дасуа даналага лыршIыйара Къарча-Черкес йахъазымкIва хIкъраль ду анахьанат аштаква рпынгьи щардазджьара йбергьыльхатI. ДъанызлакIгьи дызсуаз амакъымквала лгвы апхара дамайгьдзауата ауагIа йырзылшун.
Абаза район апны йбергьльу акъвабызчы, РСФСР-ла гIатгара зму артист Ерыжв Зули йылхъыцIыз асквшышв йадахIвуата лыхьыз ахъыта апхъанчIви абаза музыка ЙгIвбахауа анкъвакъвра фестиваль акIвшатI. Анкъвакъвра йадгалагIвын ауи лъахIыльчва, ларгванква ЕрыжвргIа КъахIари Руслани, Абаза муниципал район аунашвахъцIарта. Анкъвакъвра фестиваль йалан зныбыжьла йапшымыз аршIыйагIвчва: рыцIа йайцIбаз 14 сквша дыртан, рыцIа йахIбаз – сквшы 87. Араъа йгIадгылыз аршIыйагIвчва акытква рпны рыцIа йъазата йырпхьадзакваз йрыуан, 20-гIвы йнадзун. Анкъвакъвра джвыквылра апхъала ауат тшырзынайырхауата дгIачважватI аунашвахъцIарта ахъада Ныр МухIаджьыр ЧагIбан йпа. Анкъвакъвра йалакваз ръазара зырхъвыхуаз ажюри йбергьльу акъвабызчкви акультура анхагIвчви алан.
Анкъвакъвра фестиваль агIарбараквала зныбыжьла сквшы 30-дза йыртаз рквтала апхъагылара ШвхIагващ Абазат йгIатигатI, йгIвбахауа агыларта Архагъ Роман йквнадыргатI, йхпахауа агыларта – ЛагIвычв СултIан.
Зныбыжьла сквшы 30 йайхIаз акъвабызчква рквтала дапхъагылагIвхатI Гвымлокт йауу Шармат ХвыркIьа, Алиева Тамара – йгIвбахауа агыларта, ХIваджь Альбина – йхпахауа агыларта рквнадыргатI.
Анкъвакъвра йалакваз зымгIвагьи Абаза район артшхъвагаква рыртатI, культурала КЧР а-Министерства йгьи адгалагIв комитет рыхьызла хпата йахъыхацIыху адипломква, асогIаква, ахча согIатква рнапIыцIадыршватI. Афестиваль йалалын йдрыпшдзатI асаби гIахIвыгIвчва гвып «Сальам» (ршIыйарала унашва рхъицIитI Къвмыкъв Азамат), КЧР-ла гIатгара зму артист Напщ Аминат, Тльастанкъвыл Вадим.
Ауи амщтахь мчбжьыкI анцIы – декабрь а 14 атшын – лынцIра йауата йцIыхъвахауа асквшква руацIа Ерыжв Зули дзыгIвнабзазаз атдзы йкIыдырцIаз ахъмаштылга гъвы гIахъыртIытI. Айззара йалан Къарча-Черкес а-Правительства ргIащтийыгIвчва, а-Парламент адепутатква, ажвлара уыснкъвгагIвчва, ажурналистква, Ерыжв Зули ларгванква.
– Ерыжв Зули швабыж дгIвычIвгIвыс джьащахъван. Ауи лынцIра шабгу зквшахIату закIыпI – Анчва ахъашыгIвра ахац зымгIвагьи йгIарылайцIитI, – йхIватI ауагIахъа уысквала, апечать йгьи йауацIыху аинформация амальква руысквала Къарча-Черкес республика аминистр Кратов Евгений. – Ерыжв Зули йлылшаз ауыс йгIанарбитI дызтабзазуз акъраль джьащахъва апны агIвычIвгIвыс дъайыз ашта хвыцгIваца дгIатамхауата хъарата йыхьыз шизыргуз. Ауи кыт хвыцкI дгIатадрийызтIхIва хIкъраль ду шабгу рпны лыршIыйарала ащхъа бзазагIвчва рдунейпшыща лзыгIарбун, йшпакIву ухIварыквын ауагIа рмакъымква ауат рбзазара апсыпнкъвгара амадзаквагьи гIахъыртIитI. Ерыжв Зули йлапшу агIвычIвгIвысква хIхъа рыладухушта йаъапI.
Ахъмаштылга гъвы ащапIы ахIврапшдзаква анщтIарцIа амщтахь айззара йалакваз ареспублика драмтеатр азал йнашылтI. Араъа Ерыжв Зули йылхъыцIыз асквшышв йадахIвуата концерт ду акIвшатI.
Аконцерт гIахъитIуата культурала Къарча-Черкес республика аминистр ЕмгIвыкъва Уали Ерыжв Зули абазаква йырхъазымкIва Къарча-Черкес йтабзазауа ауагIахъаква зымгIва ркультура атшауацIнарыхра апны лалацIара шдуу гIаликIгIатI. АшвахIварали гIахIврали ареспублика ансамбль апны дынхауа даналага Къарча-Черкес ауагIахъаква рмакъымква Ерыжв Зули лхъатала дрыдынхалуамцара арепертуар йалалцIатI.
Аконцерт акIвыршагIвчва КIьыщмахва Умари НакIвахв Ази Зули Джьамбот йпхIа лыршIыйара агIахIвра макъымква къвабыз йгIатылщтуа йахъазымкIва лхъатала ашваквагьи шалалцIузгьи йгIаквчважватI. Ауи лрепертуар йалан апхъанчIви абаза гIахIвра макъым «Сармасей», ачеркес уагIа ргIахIвра макъым «Къафа», абаза-черкес гIахIвра макъым «Кьамиль», ауагIа гIахIвра макъым «КIвашара», датшагьи щарда. Ауат арадиауа апынгьи, ателебара эфир апынгьи уыжвгIандзара йбыжьгитI. Лцри бызшвала ашва гIальаматква дыравторпI. Абаза бызшвала йалалцIакваз йрыуапI «Апхьарта марш», «Терешкова Валентина лыхъазла ашва», «ХI-Псадгьыл ахъазла ашва». Черкес бызшвала йалалцIатI ашваква «Сасра швхIызгIай», «Надасра», датшагьи.
Ерыжв Зули ачIахIныгIва хьзы «РСФСР-ла гIатгара зму артист» асквш 1958 январь мыз агIан йгIалквнадыргатI. Йара ауи агIан ауи апш хьзы гIайквнадыргатI лпа Дзыба Георгийгьи. Ауи зъазара швабыж йхIагIаз дхореографын, дбалетмейстерын, Апсны, Адыгея, Къабард-Балкъар, Дагестан рпрофессионал ансамбльква дрыцынхун, алокIфырква дыршIдырпшуата йыхьыз атурых йгIалахатI. Георгий йхъашыгIвра йан лъазара йгIахъшахъыцIуата тшгIащтIнахтI. Ауи апхъала, асквш 1957 агIан, Москва апны апхьагIвчви чкIвынргIи р-Дуней фестиваль акIвшун. Ерыжв Зулигьи лпа Георгийгьи афестиваль йалауреатхатI, «Йагъьу анхара адахIвраква рыхъазла» – хIва йзхьзу амедаль агIвыджьгьи йгIарквнадыргатI. Йбергьльу акомпозитор Дауыр Аслан араса йхIватI: «Акомпозитор Мурадели Вано данишIашва Ерыжв Зули лъазара щтIызхуаз амальква ргIаурала дгIалцхърагIатI, дгIалайбжьатI, ауи амщтахь лкъвабыз абжьы «апсыпнкъвгаща» рыцIагьи цIолата йлылалхIвауата лыршIыйара апны йгIалрысабапуан».
Дарыкъвакт абзазагIвчва квырмыш ду лзырчпауата лпагьи ларгьи ъабзазуз аурам Зули лыхьыз ахъырхIвалгIатI. Ауи акIвпIта, Ерыжв Зули йгIадзынгылуа абанпараква рыгвква анцIралагьи дыртазлуштI. Ауаса лара уыжвгIандзарагьи дхIылабзазауазшва йыгIбитI, йшпакIву ухIварыквын лпсы лцришта йазыналырхаз амакъымкви ашвакви йрылата йгIамгIвайситI.
Ерыжв Зули лмакъымква
Квициниа Инна,
«Абаза Къраль» сайт йазалхпI.


Футбол йъасуа ауатыкв тыбгIаква рпны ачкIвынчва гврыхваква атоп нкъвырцитI, ауипхьадза апшыгIвчва хъызхуа ахъвмарра джьащахъваква рыла йгIацIалитI. КIвращын ХIасана Щамсадин йпа абари агвала ансимшгьи абзазара йшалайыжьуаш дащтапI. Абари апш футболасща хIреспублика ауацIа, хIкъраль ауацIа йакIвшаларныс йтахъыпI, хIычкIвынчва ахча щарда йъахънадрыхуа агIвымакъральква рахьыла йамхъуата.
КIвращын ХIасана аспорт йапщылу йынхара-бзазара Казахстан апны физкультурала дарыпхьагIвта йджвыквицIатI – асквш 1981 агIан апхьара даналга ауаъа дынхун. ГIвысквша дынхатI, асабиква рыдынхалрала йъазара йалайырхIатI, уадыргIвана тгIачва гIанйыршатI. Асквш 1983 агIан йцри Къвбина кытла дгIацапахын Устджьгваты йтагылу чкIвынргIа рспорт апхьарта апны бжьагIвыта, арыпхьагIвта дынхауа далагатI.
Ауи багъьата ауыс ацIыхъва дтагылын «АйгIайра» – хIва ахьызта Московск микрорайон апны спорт апхьарта кIьыда гIахъдйыртIытI. Апхьарта ужвыгIандзара йынхитI, асабиква хвитра абакIрали футболли йрыдынхалитI.
Араъа дынхауата ХIасана йызнымкIва йсабихъа гIагвалашвахраква дрыланахIвун. Ауи агIан абари апш спортзал рымазланыс ргвы адзакIьагьи йгьгIатамшвузтI. Бжьага уыста йрымаз адзгIагра акIвын: ансимшы Къвбина апсыхIва йталуамцара дзы гIвба-гIвба пщырхIа йрызната йгIахъаргыллун. Футболасыртата йрымаз акыт адзакIьа ащаца мцыра акIвын.
Апхьарта ангIахъыртIы йгIашIарышвта ХIасана Щамсадин йпа йынхарала гIатгара йщардапI. «Сахтан топ» клуб асогIатква йырзабакIуата ауи йбжьуз асабиква футболла йащтацауата хын Россия йачемпионхатI, асквшква 1995, 1996, 1997 рагIан, Россия ауацIала йакIвшуз анахьанат анкъвакъвраквагьи йрапхъагылагIвхатI.
Асквш 2002 йгIашIарышвта 2008-дза апхьара сквшипхьадза КIвращын ХIасана дзунашвачпагIвыз апхьарта «АйгIайра» ареспублика анахьанат аспорт апхьартаква рквтала рыцIа йагъьу йрыларпхьадзумцара йгIамгIвайстI. Араъа Россия йаспорт мастерта хгIвы дрыхIазыртI, аспорт мастерра йакандидатта – 35-гIв, йапхъахауа аразряд зму спортсмента – 75-гIв.
Абараса зуыс йазъазу агIвычIвгIвыс гватрадаъа дгьгIанымхатI. Асквш 1999 агIан физкультури спорти руысквала КЧР а-КъральыгIва комитет дапредседательта ддыргылтI. УацIыхъван йшгIацIцIхызла, ауи асквш хIреспублика ахъазла швабыж йхьантахатI.
Араъа ауи аполитика бзазара апны йщаквгылу азазаъащаква йылстI, дыздынхалра атахъугьи гIайгвынгIвытI. Асквш 2008 агIан йара ауи аъанатIа дадгылата хIреспублика аспорт атшауацIнарыхра йымч абгата йадигалтI. Физкультури спорти руысла Россия Федерацияла йлырхыз а-Хабза ажванахъаква гIайрысабапуамцара «Къарча-Черкес Республика апны физкультури спорти руысла» хабза апроект йрыхIазыртI. Ауаъа аспортсменкви ауат рбжьагIвчви рцхърагIара йазынархаз ажванахъаква гIарбан. Асквш 2010 агIан ауи йунашва йацIаз агвып йазалху ареспублика программа лырхтI, ауи апрограмма нарахвтI, афедерал программа «Россия апны физкультури спорти ртшауацIнарыхра ауысла» йаларцIатI. Апрограмма аспорт уыхвараква радгалра йазынархан, йызларуыхвушыз ахча акъраль рбюджети ареспублика рбюджети йацгIарылцIра атахъын (процент 95 йгьи хвпроценткI).
Ужвы ауат асквшква дрыквацапахуата КIвращын ХIасана йшихIвахуала, акабинет дыгIвначIвата дгьнымхузтI, ауралагьи аугIа дрылан, анахьанат акъалаква рпны дцалун, аспортсменква дрынйун, ауат ргIатгараква зымгIва дрыхагIвазан, закI ангIардамыхIврагьи гвалымста дгьгIанымхузтI. ЪанатIата дыздгыллакIгьи хъадата йпхьадзауа – ашIаква рбжьара ауыс – зынгьи дгьакъвымцIтI.
Ауи дыздынхалыз аспортсменква агIатгара дуква йырзынадзатI, Россия ачемпионат йапхъахауа йгьи йгIвбахауа адивизионква ргвыпква йрылата футбол йаситI: Тльыс Артур, Шарипов Даниил, Кьанджьа АхIмад, КIвращын Азамат, Жуков Дмитрий, Фомин Василий.
Ауат дрыуапI асквш 2005 агIан Россия а-Чемпионат апны арызна медаль зквнадыргаз Павлюченко Романгьи. Ауи Россия йадыркIылыз агвып дрылата футбол даситI. Згвы цхIауата йынхауа абжьагIвы йгIадзынйыргылуа аспортсмен шIа йыхъазла араса йхIвитI: «Ауи дымгIащауата йара-йара йылахь йсайитI», – хIва. Абауи апшта Роман КIвращын ХIасана данйызгIай жвсквша ахIа дгьыртамызтI. ДышпагIайгвалашвахуа ауи йапхъахауа йбжьагIвы? ТIакIв дамлага-хIгIата, дхъышта, зынгьи атопасра ашайымрысуата… 17 сквша анихъыцI Павлюченко «Ротор» дрылата футбол дасныс днарахвтI. Абаружвы Англия апны акIвпI йылахь ъайсайуа.
ХIасана Щамсадин йпа йынхара уысква ращтацаща дазхъвыцуата, йгIаджвыквицIаз ауыс дамайчуа ацIыхъва йнайырдзауата акIвпI дышрыдгылуа. Зыбызшвала йапшым ашIаква ауи ашвхIаусыгIвала гвыбгъан зынгьи йгьгIарбжьашвум, ауаса КIавкIаз апны йщаквгылу ацIас бзиква зымгIвагьи йынкъвдйыргитI.
Йара йунагIва апынгьи бызшва щарда быжьгитI, араъагьи апхъанчIвиква рцIасквала йбзазитI, йара ауаса зымгIвагьи футбол бзи йдйырбатI. ЙпахIба Азамат футболасра йъачIвагIата «Спартак-Белгород» дрылапI. АйцIба Альбертгьи йбзазара футболдъа йыла йгьйызгIацIажьуам. ЙпхIа Альбина журналистта ГТРК «Къарча-Черкес» апны дынхитI.
КIвращын ХIасана физкультури спорти руысла йагъьу дынхагIвыпI, Къарча-Черкес Республикалагьи Россиялагьи гIатгара зму дбжьагIвыпI. УахьчIвала ауи КЧРООГФСО «Россия ашIара» дапредседательпI. Араъа ауи ауыс шIыцкви агIатгаракви тшырзынайырхитI. Ауаса ужвыгIандзара дминистркIвазшва акIвпI ачкIвынчва штшгIайзынадырхауа, йызлайыдгылуа ауыс цIыхъва шайтуаш рдыритI.
ШвкIыгIвпхьадзара йнадзауа асабиква ауи йнапIы йыцIсхьатI, ргвылагьи рызгIвадаралагьи йбагъьахатI. Ари аъачIвагIа даланхауищтара мурад хъадата ХIасана йыму ари акIвпI: ашIаква рхIаль-шанквала багъьата рщапIы йхвынйыргылныс. ЙшпакIву ухIварыквын агIвычIвгIвыс йхIаль-шан абагъьара акIвпI йылахь злайсайуа.
Ешерова Муъминат, джурналистпI, Черкесск.
«Абаза Къраль» сайт йазалхпI.


Абазакви апсуакви йгIарылцIыз амхIаджьырква адуней къраль щарда йрылапсахатI. Ауаса ауат йгIархъшахъыцIуаз абанпараква зынгьи рабадучва рпсадгьыл КавкIаз зынгьи йгьырхъдымраштылуазтI. АйъазагIв Бакьыр АхIмад КIважв йпа Сирия йтагылу аль-Кунейтра къала апны зыхьыз бергьльу абзазагIвчва дрыуан. ЙмхIаджьырхаз ауи йапхъанчIви цриква Апсны йтыцIын Сирия йталхтI (ауи атлахан ари ашта Осман паштахIыгIва йаланакIуан). Йара Бакьыр АхIмад асквш 1953 агIан аль-Гассаниа кыт апны дйытI. Дамаск апны аквтанай апхьарта дангIалга Россия АуагIахъаква Райгвара р-Университет айъазара факультет дыцIалтI. Йдырраква бзидздзата ауаъа дангIалга СССР анаукаква р-Академия анаука-рхъвыхра институт аспирантура зынла днарахвтI.
Бакьыр АхIмад йдиссертация агIвычIвгIвыс йгвы йайъазауата йырчпауа аркъьараква йырзынархан, архъвыхра нхараква чымазагIв 50-гIвы гIацIанакIуата йакIвйыршун. Бакьыр АхIмад ари анархара дгIаквчважвауата наука гIвыра бзидздза гIацIищттI. Ауат рбзирала рыцIа йкъыту агвыхь згIваква злащаквыргыл, ркъьарала уызлайъаза йауаш амаль шIыц гIандыршатI.
Адиссертация йхчата амедицина наукаква даныркандидатха амщтахь Бакьыр АхIмад Сирияла дацапахтI. ГIамта айшысла ауи агвыхьква рхирургия айъазара апны зыхьыз бергьльу айъазагIвчва дрыларпхьадзатI. Здырраква цIолу айъазагIв кардиологква ргвып друнашвачпагIвта агIвычIвгIвыс йгвы зларпсахуа аркъьара Сирия апны йапхъахауата ауи йакIвйыршатI. АуагIахъа рызгIвадара агIахчара йхатI дудздза ъалу гIапхьадзахауата асквш 1991 агIан Сирия ГIарып Республика ауи асхъан йапрезидентыз Хафез аль-Асад Бакьыр АхIмад акъраль апны ЙхIаракIу а-Орден гIайквнайыргатI.
Апсны апны айсра анакIвшуз (асквшква 1992-1993 рагIан) Бакьыр АхIмад йапхъанчIвиква р-Псадгьыл рыцIа йзыбжата йпхьадзатI. Йшатахъу апш дадгаламкIва ауи зхвыртаква рыцIа йхьантаз айсыгIвчва апсра йгIашIигауа драйъазун. Амамыр бзазара анщаквгыл амщтахь йырхъвыхра нхара Санкт-Петербург апны йджвыквицIаныс ймурадын. Ауаса йгьгIайдамыхIвтI: асквш 1994 агIан Бакьыр АхIмад ъазагIва змам азгIва гIайыдсылын гIвысквша ахIа днамихуата дагатI. Йыцынхаквузгьи йыгIвзачвагьи швкIыгIвпхьадзара йнадзауата дызквылыз йцIыхъвахауа ахрат мгIва апны днардастI. Асквш 1996 апрель а 28, акъвырман тлапIа йапхъахуз атшын, Дамаск йаргвану Гута шта апны Бакьыр АхIмад ачIвыла дарттI. Араъа акIвын ауи йабагьи дъагIадрийыз, дъабзазуз.
Емельянова Надежда
«Абаза Къраль» сайт йазалхпI
АгIвыра Бакьыр АхIмад йынхара-бзазара зырхъвыхуа Аднан Кобартая агIарып сайтква йгIарыквицIаз аматериалква гIазщтийыз «Абаза Къраль» сайт апхьагIвчва рахIварала йадгалапI. АгIарып гIвыраква атазкIыз Жарир Гуссус йакIвпI.


АшвахIвагIв, акомпозитор Тльача Альберт йыхьыз Лагъь КIавкIаз апны йахъазымкIва хъарата йбергьльыпI. Ауи агIвымакъральква рпны щардала концерт айтлитI, йалкIгIата апсуа-адыгьа гвып бызшваквала йчважвауа аугIахъаква ъатабзазауа. Ауат патриот лахIварала, йпсадгьыл йазйыму абзибарала йырчву Альберт йашваква рапхъанчIвиква рпсадгьыл йабыжь хъгIата йырзалитI. СквшкъомкI руацIа тшауацIызхуа ауи йыршIыйара далабергьыльхатI, йыршIыйара йазцIабыргу аздзыргIвчва рбзибара йызгIашIыхатI. Хвысквша цIитIта Тльача Альберт анкъвакъвра «Абаза ашва» дархъйагIв унашвачпагIвпI. Ауи анкъвакъвра абаза угIахъа ркультура апны змагIны дуу гIаншарата йалтI.
ХIызту амыз ауацIа «Алашара» жвлара апны йхIыцынхауа, Къарча-Черкес, Къабард-Балкъар, ГIвадахь Осетия рпны гIатгара зму артист Тльача Альберт ужвыгьи чIахIныгIва хьзыкI гIайквнадыргатI: Адыгея республика апны гIатгара зму артист хьзы йыхьырцIатI. Адыгея ахъада ТхIаквщын Аслан ауи дйайхIвахIвуата ари ашта акультура атшауацIнарыхра йкъарути йгIапсарати йалайцIауа гIаликIгIатI.
– ХIара хIреспублика авокал ршIыйара атшауацIнарыхра апны уалацIара хвы азыгIбауата апхъахьылагьи адахIвра шIыцква уымазланыс узыхIтахъпI, – йхIватI Адыгея ахъада Альберт асогIа гIайийтуата.
Тльача Альбертгьи йыршIыйара хвду ъаквырцIауа шигвапахаз ТхIаквщын Аслан йайхIвтI, апхъахьыла Адыгея республика йкъагIауа йбазазаныс азитахъта дхIвахIвтI.
«Абаза Къраль» сайт аредакция Тльача Альберт йызцауа ахIвахIвраква йрыцыркIуата йыршIыйара апны апхъахьылагьи адахIвра шIыцква йымазланыс, ауыс дуква рырхъйара апны йымч йалахIауа дынхарныс, дбзазаныс йзыртахъпI.


Абашта ахчагIвчва рхъмаштылра Амш Апсны апны август а 14 атшын йдыртлапIитI. Ари амш афыр хъачва рпсадгьыл йшазцIабыргу, ауи рпсы ацкIыс бзи йшырбауа йырдамыгъапI. Ари атшын ауагIа асквшква 1992-1993 рагIан йакIвшаз Абашта айсра апны зхъа щтIазцIаз айсыгIвчва йырчвахъабагата йдыргылыз асинква йрызцитI, квырмыш рзырчпитI, ахIврапшдзаква рзыщтIарцIитI. СогIвым аквта йгылу а-Мемориал апны ахIврапшдзаква щтIарцIатI айсра аветеранква, Апсны апрезидент Анкваб Александр, авице-президент Логуа Михаил, ажвлара уыснкъвгагIвчва, Абашта айсра агIан йаладзкваз, зпхыцIа бергьльымкIва йгIахънымхIвыхыз айсыгIвчва рцриква. Абашта ахчагIвчва рхъмаштылра Амш артлапIара йалан Лагъь КIавкIаз аштаква йгIартыцIыз агIащтийыгIвчва гвыпква, ауат йрылан айсра аветеранква – зтахъырала айсра йпшцIалта йайсыз ачкIвынчви ауат ръахIыльчви.
Август а 14 атшын рыцхIагIа ду апщылата апсыуа уагIахъа ртурых йгIалахатI. Ари атшын Очамчира район йаланакIуа Баслаху кыт апны айсра йаладзыз хгIвычкIвынчва – Квициниа Валерий, Нарсиа Валерий йгьи Гогиа Резо – рхъмаштылра йазынархата син гIахъыртIытI. АкъральыгIва гимн, аркъвырльыкъвхагIвчва роркестр быжьква гауата акIвпI ауи шгIахъыртIыз. АдиннкъвгагIвчва адин ацIасквала йчпачIву зымгIва надырдзатI, асин йазныхIватI.
Ахъмаштылра айззара гIахъитIуата Очамчира район ахъада Квеквескири Вячеслав Апсны афырква рхъацIари рджьгарри гIаликIгIатI, апсыуа уагIахъа ауат анцIрала ргвы йштазлуш йхIватI. Афырква ранчва гIачважвауата йгIайззаз ауагIа, асин зыргылыз зымгIвагьи йшырзыразу гIархIватI. Араъа йгIачважвакваз зымгIвагьи Абашта айсра апсыуа уагIахъа ртурых апны щта цIола шгIаннажьыз йызнымкIва йаквгIацапахуата йырхIватI. Айсра афырква рыуа дзачIвызлакIгьи йыхьыз Апсны абзазагIвчва адуней йъадзакву зынгьи йгьырхъаштылуашым.
Квициниа Асида,
«Абаза Къраль» сайт йазалхпI


Дублин къала апны (Ирландия) боксла асквшква 1999-2000 руацIа ййыз ачкIвынчва рквтала Европа Апхъагылара акIвшатI. Ачемпионат къраль 19 йгIартыцIаз спортсмен 160-гIва райхIа алан. ХIычкIвынчва гвып ргIатгараква гIарпхьадзауата хьапщ медальта жвба, рызна медальта хпа, джьаз медальта хпа гIарыртатI. Анкъвакъвра ачемпионква дрыуапI абжьагIвы ЕмгIвыкъва Псабыда дыздынхалуа ачкIвын Цамба Эдгард. Ауи жвахсквша дыртапI.
Телефонла хIайчважвауата Псабыда Эдгард джьгарта штшгIайырбаз йхIватI, афинал анйара апны хвба нольта дайгIайтI. Эдгард Ачемпионат даналалуаз дшапхъагылагIвхушла йаба Цамба Нурали ажва йыйтын ауи дазцIабыргхатI.
ЙгIашвхIыргвалашвахпI. Цамба Эдгард Анапа апны йакIвшуз чкIвынргIа рквтала Анапа апны йакIвшаз Россия апхъагылара даначемпионха амщтахь акIвпI. ЗхIатларала килограмм 50 йнадзауа абоксерква зымгIва драгъьта тшгIайырбатI.
ЕмгIвыкъва Псабыда ари айгIайра дшайгвыргъьауа, жвахсквша зныбжьу аспортсмент шIа йхъа шйыладухауа гьцIайкIуам. АчкIвын йаба Цамба Нурали йпа швабыж дхъгвыргIвуз ажва гьалам.
ЕмгIвыкъва Псабыда йшихIвауала, Эдгард йпахь ахачIв дуква йыргылитI, ауи ахIатырла мачIкI тшанпсищара амщтахь дамайчуата йхъа дадынхалуаштI.
Квициниа Инна


Ажвлара программа «Газпром – асабиква рыхъазла» апкъ йтата АдгьахIабльа район йаланакIуата МалаабазинскI кыт апны нархарта щардала йгIарысабап йауаш стадион хвыц гIахъыртIытI. Грушка муниципал гIаныршара йаланакIуа апщкыткI – МалаабазинскI, ТIапIанта, АбазахIабльа, йара Грушка – угIата гIвынзыкIыгIв раъара ртабзазитI, ужвы ауат рсабиква араъа йапшым аспорт квпшыраквала рхъа йадынхалныс рылшуштI.
Ауи гIахъыртIуата айззара анакIвшуз агIан Къарча-Черкес Республика а-Правительства апредседатель йцхърагIагIв Уаз Мурат дгIачважвауата абзазагIвчва драйхIвахIвтI. Ауи дшгвыгъауала, абари астадион чкIвын апны асабиква аспорт тшадыркIылырквын рызгIвадара багъьахуштI, амыгIвхъгараква йырчвыхъарахуштI, Къарча-Черкес аспортсменква Россияли адунейли йакIвшауа анкъвакъвра дуква рпны рылшараква рзыгIарбуштI.
Нархарта щарда йырзынхауа ари астадион чкIвын МалаабазинскI апхьарта апшцIа апны йдыргылтI. Ауи йалачпапI футболасырта уатыкв, гIвбаскетболасыртакI, нагIв-гIагIвра йазычпу амгIващчкIвынква, асабиква уралагьи хIагIаралагьи йпауа тшъарбжьуш. ХIайчважвара апны Грушка кыт ахъада ШвхIагващ Артур йшгIаликIгIазла, ареспублика ахъада Темрезов Рашиди «Газпром» аунашвахъцIарта апредседатель Миллер Алексейи рангIалра абзазара йаларыжьуата Къарча-Черкес ауацIа йтарчпуш ажвастадионкI йрыуата араъа йгIахъыртIыз ауыхвара апхъахитI.
– Ари аспорт уыхвара уыжвгIанчIви заман астандартква йрыквыргIапста йырчпатI, – йхIвитI ШвхIагващ Артур. – Астадион чкIвын йахъызымкIва апхьарта апшцIа апны нхара ду акIвшыдраштI: апшцIа апны асфальт щтIарцIатI, асабиква зланыкъвауа амгIващква рчпатI, афинарква дыргылтI, ужвы апшцIа агьагьара гвара шIыцла йкIвдыршитI.
ШвхIагващ Артур сентябрь а 11 атшын астадион шIыц апны футболла АдгьахIабльа район апхъагылара шакIвдыршуш ахабаргьи гIахIайхIвтI. Ауи анкъвакъвра апны аспортсмен шIаква ареспублика ахъада й-Кубок йазабакIуаштI.
Асквш 2014 ауацIа Апсуа кыт апны напIлачпара хIврала йхъгIву мини-футболасырта рчпуштI. Хъвыжвду кыт апны аспорт уыхвара шIыц ацIыхъва йазынадзитI.
Квициниа Инна,
«Абаза Къраль» сайт йазалхпI


Махважв Артур дчкIвынищтара айъазара ъачIвагIа дапхьаныс йгвы йтан, халат шкIвокIва йышвата ауагIа дшырцхърагIауа щардала йыла йгIацIайыжьуан. ГIаншаракI амщтахь ари агвала рахIагьи йылаштI. Псыжв кыт йапхъахауа апхьарта йхпахауа акласс дыцIаркIвата айззара дукI далашваныс йынасып йгIанакIытI. Ауи айззара апны акыт абзазагIвчва доктор диссертация ахчара ъагIайыдахIвуаз ахъазла йайхIвахIвуата хIреспублика ауацIала йбергьльу аврач Татаршвауа МухIарби ддыртлапIун. Агвышхвара йарчвыз ачкIвын йгвы йтайкIытI абари аврач йапшта нцIрата йыму бзира йханыс, ауагIа драйъазарныс.
– ХIткъвым врачкIгьи дгьгIарылымцIсызтI, ари абзазара мгIва заджвгьи сгьыквйымцIатI. СъачIвагIа сара-сара йгIалсхтI. Татаршвауа МухIарби ауи анйара апны акIвымкIва датша зджьарагьи дгьсымбасызтI, уадыргIванагьи йгвапари йгвхътIыри ртыбгIара джьасщатI, – йгIайгвалашвахитI айъазагIв шIа.
Йцбахауа аклассдза Артур акыт апхьарта апны дапхьун, уадыргIвана Черкесск йтагылаз атрыкв лицей дыцIалтI. АпхьарасахIатква рщарда англьыз бызшвала йакIвшун, ауи ахIатырла агIвыма бызшваква бзита йдыртI. Ажва гьалам, алицей йгIацIигаз адырраква ачкIвын уадыргIвана швабыж йыхъватI. Айъазара ъачIвагIа дазхъвыцуата Артур рыцIа йгвы зквкIыта дызпхьуз химии биологии ракIвын. Асквш 2003 апхьарта хьапщ медальла дангIалга амщтахь Махважв Артур Ростов йтагылу амедицина университет дыцIалтI.
– СаныцIалбырг суысква гьмайрамызтI, – йгIайгвалашвахитI Артур, – йшпакIву ухIварыквын апрограмма алачпан, скъару аквхъушшва йгьзымбузтI, сгвы снадзунта зымгIва кIаспсата сгIацапахырныс гIастахъхун. Ага сгвжвайыргьи йгIасгвынгIвуан адахIвра дуква уырзынадзаныс ахъазла мгIва майра шаъам. Йапхъазуз атшыбжьара нхара агIан зымгIва гвынгIвырахатI. Анчва йбзирала, сара ауи ауысла хIреспублика чымазагIвтара апны сгIарщтитI, Татаршвауа МухIарби йунашва сацIата сынхун. Ауи дгIасылабжьун, аъачIвагIа амадзаква сйырдыруан, ачымазагIвква сшрыдынхалуаш сйырбун. ЧIапщара сгIанхалун, аркъьарта апынгьи зны ахирург сицхърагIаныс сылшатI. ЙащтагIайуаз атшыбжьара нхараква зымгIва Татаршвауа МухIарби йпны сгIайуамцара сырхъыстI.
Йхвбахауа акурс ацIыхъвадза Артур врачта арра дкъвырльыкъвхагIвханыс йгвыгъан. Ауаса ауи азаман арра апны апсахраква гIаншан нхарта гIаууачвахатI. Хирургта акIвын йхъа шибуз, ауи ахIатырла йцбахауа акурс данапхьуз ъачIвагIа нархартата йауацIыху ахирургия гIалихтI. Айъазара апны ари аъачIвагIа лкIгIара ду амапI, ащарда ахирург йакIвпI ачымазагIв цхърагIара ду йызрадзауа. Датша хъатакIла угIапшыхырквын, аркъьара шварагIварадара ду апщылапI. Артур ауи бзита йгIайгвынгIвуан. Асквш 2009 агIан, ауниверситет дангIалга амщтахь, сквшыкIла специализация дахъысырныс дгIарщтитI. Ари азынгьи Татаршвауа МухIарби йакIвын зунашва дацIаз.
Специализация данахъыс амщтахь хирургия хъвшара апны дынхауа далагатI. Араъа ауи зуыс йазъазу дъачIвагIагIвта, дгIвынгIалта, дгвышхвагIвта тшгIайырбахьан. СквшыкI анахъыцI ачымазагIвтара апны йазалху шIыпIа квта гIандыршатI, рентгено-эндовоскуляр амальла айъазара диагностика ъарчпауа ахъвшара нхара днарахвтI. Аквта апны хирургия амаль гIадымрысабапуата агвыхьква йрайъазитI. Ари ауыс Артур дахIврала ййырдыруа айъазара йанархара шIыцпI. АчкIвын хирургия хъвшарагьи дгьакъвымцIтI, араъа анхари аквта апны анхари адикIылитI. Аркъьараква агвыхьква ракIвпIта йыззынарху айъазагIв шIа джьауапкIра ду шйыхъвдакву йылайхIвитI. Ага ауаса йаъазтынгьи, йгIарбараква бзипI: Махважв Артур йара-йара аркъьараква йчпарныс йылшитI. АркъьагIв шIа ареспублика поликлиника апны эндоскописттагьи дынханыс ддрайгватI. Абар йара ари ауысла йхIвауа:
– Хирургиягьи эндоскопиягьи злапщылу щардапI, ауи ахIатырла ари анархарталагьи сзынхушта йаъапI. ХIреспублика ауацIала рыцIа йагъьу аэндоскопистква йрыуу Охвта Анзор йъанатIа данакъвыцIхуаз аполиклиника апны йцынхъвы сынхарныс сирайгватI. Ауи апш азхъацIара апны «момо» гьсзымхIватI.
УахьчIвала Махважв Артур дахIврала ахынхартакIгьи адикIылитI. Айъазара апны ашIыцраква ансимшгьи йгIаншитI. Ууыс азаман йаквыргIапсата йузынардзара ахъазла зынзаман йгIауайдзаз адыррагIвацаквала угIашIас йгьауам – Анчва йылпха ануаурагьи уъачIвагIа бзибара ду азуымата уынхара атахъыпI.
Айъазара ъачIвагIата йгIауызтуа Анчва йакIвпI. Ари аъачIвагIа бзазара мгIвата йгIалызхуа агIвычIвгIвыс уыс щарда дырзычпазара, йдырраква ауацIыхзара атахъыпI. Гиппократ йшихIвазла, айъазагIв йылаква ауарба алапш йапшта йцIаразара, йнапIква пхIвыснапIыта йпшказара, ащтанчIв апшта дуасаражвта, йгвы асльан гвыта йбагъьазара атахъыпI. Ауи йаццауата ауагIа урайъазара ахъазла дырра цIола уымазара, ачымазагIв уйызбзизара атахъыпI. УадыргIвана акIвпI агIаншара хьантаква анузалыргуш. Махважв Артур йапшу агIвычIвгIвысква ршвапха зквшахIату ари акIвпI: ахIбачва рцIас бзиква пшдзата йыззынардзахуаш абанпара гвыбзыгъа шгIадзынгылуа.
Джьандар Залина,
«Абаза Къраль» сайт йазалхпI.


Черкес Амаль асквш 1993 агIан Къарча-Черкес Республика Абаза район йаланакIуа Псыжв кыт апны дйытI. Дансабийыз йгIашIарышвта ахIбачва рбжьагажва даздзыргIвуан, хIуагIахъа цIасква гIальаматра ду рызйыман. Апхьарта даныцIаз бзита дапхьун, аспорт тшадикIылуан, хвитра абакIра тшазибжьун. Анкъвакъвраква дрылалпхьадза дбагъьахун, йхIаль-шан рсайуан, абакIра акъвлейраква дрызъазахун, йызнымкIва дапхъагылагIвхун. Арра абакIра данхънах асхъан йхъа дадынхалуа, ауи аспорт квпшырала анкъвакъвраква джьгарта тшырзирыхIазыруа далагатI, ахIбачва рбжьагажва йылайкIуан. Ауи амщтахь 18 сквша дыртамылскIва арра абакIрала ГIвадахь федерал округгьи Лагъь КIавкIаз федерал округгьи дырчемпионханыс йылшатI, Украина йтагылу Феодосия къала апны а-Дуней а-Кубок гIатигатI.
Ужвы Черкес Амаль Москва область йтагылу Балашиха къала йаргвану архъвкI апны къвырльыкъв йхитI, анкъвакъвраква рпны дахIврала дабакIитI. Ауат анкъвакъвраква Россия Федерация ахъыхчарала а-Министерства йгьи акъраль ауацIауысквала а-Министерства рыхьызла дрылалитI.
Асквш 2012 декабрь а 20 йгIашIарышвта а 21-дза МВД архъвква рквтала йакIвшуз анкъвакъвра апны зхIатлара килограмма 85 йнадзауа абакIыгIвчва рпны дапхъагылагIвхатI. АчкIвын йгIатгара шмайрамыз гьцIайкIуам. Афинал апны Европа йачемпионахаз, МВД архъвква рпны афицарта къвырльыкъв зхауа аспортсмен дипшIагылан, ауаса щтахьла дгьгIатымхъатI. Йылшаракви йъазари абгата йгIайырбан йапхъахауа агыларта гIатигатI.
Амаль йаба МухIамад йпа йхъа йыладухитI, дъанызлакIгьи уыста дыздгыллакIгьи йугIахъа дъарызцIабыргу, абаргвыраква дырчвымшвауата ащхъа цIасква йшатахъу апшта йъанайырдзауа акIвпI магIны ззибауа. Къвырльыкъвхара дызшIыртра апхъала Амаль КЧР а-МВД апны дбжьагIвын, йазалху агвып арра абакIра йазибжьун. Ауи акIвымкIвагьи экономикали хабзанкъвгарали Москва университет афилиал апны йпщбахауа акурс дапхьитI. ЗакIы-гIвба мзыла йкъвырльыкъвхара далгата йцриква дырзгIацапхуаштI, апхьара найырдзахуаштI, юрист диплом гIайыртта йъачIвагIала дынхауа далагуштI. Анкъвакъвраква рпны агIатгара шIыцква дырзабакIуаштI, ауатла дгIазлыцIыз йцри уагIахъа рыхьыз щтIихуаштI, йрыпшдзуштI. АчкIвын хъацIарата йынкъвигауа зквшахIату закIыпI: апхъахьылагьи адахIвракви агIатгара дукви шйылшуш кьангьашра гьалам.
Кълыч Руслан,
«Абазашта» газет акорреспондент.
«Абаза Къраль» сайт йазалхпI.


АуагIа «АпхIвыс лтара дтагылапI» анырхIвауа йгIаныцIуа ачIвыйа? ЗымгIва йрапхъата аунагIва уысква дшырзычпу, аунагIва пхари рахIмати гIвната йаъазланыс дшащту. Ауи дызхьыслакIгьи йпсыпынкъвгауа, пхара гIахъыцIуа йалагитI. Абари апш унагIва апны дгIадзынгылтI Огвыз Лолита. Абараъа ланду щарда зхъыцIуата йлымаз адзахыга машина «Зингер»-ла йылчпуз акъом джьауымщушта йгьаъамызтI: ахъыза пхаква, ахъч тIатIаква, акIас бабаква лнапI ъазаква йгIарыцIцIуан. Апсабара йгIаунатуа апкъыгIваква ракIвын ауат зымгIва гIазлылхуаз. АтгIачва аласа швабыж йазсакъуата йаъан. Йара уыжвгьи Лолита йшылхIвауала, лунагIва ласа гIвнамызтын дгьзагъуам.
Лсабихъа дантагылаз лгвы йгIатахаз акIвпI лылахьгьи злащаквгылуа. Лолита Россия а-ГIвадахь университет дгIалгатI, асхъа асащала, асахтан адынхалщала, асхъаква ргIацIщтра уысквала акъральыгIва стандартква тшрыхалыргIвазатI, аъазара щатата йазалуа адырраква лылалкIтI. УадыргIвана адзахыртаква, аласа пкъыгIваква ъадрыхIазыруа анхартаква рпны дынхатI. Араъа лъазара йалалырхIун, апхъала йлылалкIыз адырракви адырра шIыцкви ашIлырпшуан, абзира гIалылкIгIун. Хысквша рапхъала Лолита лхъатачIв нхарта гIанлыршарныс гвы лчпатI. ГIаджвыквцIагата апхъанчIви асхъачпагакIи, ласа злархыхауа машинакIи ракIвын лымаз, ауаса лгвышхвара адуней шабгу гIацIанакIуан. Апхъапхъа асуратква лчпун: апкъыгIва асурат, аквпшыра, ачва агьиква аквлыршвун. ГIвысквша анцIы лгIапсара шымдзуа нахвахатI, лщапIы дхвынгылтI, лъазари лдырри рыцIагьи йылрыцIоланыс тшахалырдзун, луыс йазалху адамыгъагьи гIанлыршаныс лылшатI. Асхъа зигIвата йгIалрысабапуагьи рчпащала йахъыхацIыхта йщардапI, рызна рахъви хьапщ рахъви злапсугьи рылапI.
Ужвы Огвыз Лолита лкIгIара зму анапIлачпара асхъаквала (кашмир, альпака агьиквала) пальто лдзахитI. Ауи апш чгIвыча анахъауцIара анахьанат йызларапшым зынла йуылаухIвитI: рпшдзара йахъазымкIва йгьи ласыпI, уыпкъ гьгIанарыгIапсум. Лолита апальтоква рдзахра апны ласата йгIалрысабапуагьи гьапшым: хIышта апны йырхыхауа аласа йахъазымкIва Скандинавия, Перу, Германия рыштаква рпны йдрыхIазыруа аласанадзара.
Апсабара пкъыгIваквала йдрыхIазыруа асхъаквала йдзаху ачгIвычаква, апкъыгIваква Къарча-Черкес абзазагIвчва рыцIа-рыцIа йрымагIальамтхитI. Ауат ргIацIщтра гIапсара ду шапщылу гIаргвынгIвитI – пальтозаджвыкI арыхIазырра пщымызкI анаквыдзуа гIаншалитI. Огвыз Лолита йылдзахуа апальтоква напIланкъвгара сумкIачкIвынкI йа йазалху хъылпа пшдзакI рыццIах йауитI. Ауи пхIвысыпхьадза лквпшыра шIырпшыра амамкIва йалаузаныргIалитI.
Лъазара гIалрысабапуата, лапхъала йщтIу лгвы азгIвауата Огвыз Лолита араса лхIвитI:
– Ужвы йщаквгылу азаман апны хъатачIв нхарта агIаныршара йаквыргIапспI, уунагIва ушчIвумцара уынхарныс уылшитI. Ауи ахъазла йхъаду ари акIвпI: Анчва адуней пхIвыста угIаквицIазтын ауи атара утымцIуата, ухъачIвы удыруата, пшдзата убзазарныс.
Ешерова Муъминат,
«Абаза Къраль» сайт йазалхпI


АуагIахъа гIащаквхара ахъазла йгIадзынгылуа абанпараква рапхъанчIвиква ртынха пшдзаква рхчара рборчпI. АгIвычIвгIвыс рыцIа дшIата йуагIахъа ртурых ййырдыруа далагарквын дгIазлыцIыз аугIахъа агIащаквыжьра ауысквагьи рыцIа паса йгIайгвынгIвуа далагитI. Ауи акIвпI йыззынарху чкIвынргIа рыжвлара «Шарпны» ргIаджвыквцIара бзиква. Хысквша цIитIта ауат апхьагIвчва рквта анкъвакъвра акIвдыршалитI. Анкъвакъвра атемаква йрыквыргIапста ачкIвынчви ахIвсси арефератква дрыхIазыритI. Атемаква хIугIахъа ртурыхи ркультури йрыквыргIапспI. Анкъвакъвра хъата арат ажваква ахъагылапI: «ЙыздырхитI, саладухитI, тшауацIнасрыхитI!» СынчIва анкъвакъвра хнархаракIла йакIвшатI: «Абаза уагIахъа рыгIвычIвгIвыс пшдзаква», «Сцри кыт атурых», «Абазаква рэтнокультура тынха».
Ареспублика аштаква йрыуата жвипщыгIв рынхараква анкъвакъвра йалан. АчкIвынчви ахIвсси рдырраква гIадырбара йахъазымкIва йдрыразра атахъын ажюри йалаквугьи: аэкономика наукаква ркандидат Гвана Муъминат, аистория наукаква ркандидат Джьмакъвыл Бэла, аистория наукаква ркандидат Дагвжвей Рустам. АдгалагIвчва анкъвакъвра ъагIвнакIвдыршуз аколледж «Полиглот» аунашвачпагIв Дагвжвей Рустам йшизыразу рхIватI. Анкъвакъвра магIныта йамула араъа йгIадгылыз апхьагIвчви арыпхьагIвчви рпахь дгIачважватI Гвана Муъминат.
– ЙалкIгIата хIара уахьчIва хIышвзыразпI хъатакIла йгIанымхауата, зуагIахъа турых здырныс зтахъыта араъа йгIадгылыз ачкIвынчви ахIвсси. Апхъахьыла зугIахъа рыхьыз пшдзата йзыргуш швышрыуахушла хIгвыгъитI. Абари ауыс шванадгылзара анахьанат швыквлагIвчвагьи швыргвышхва. Ауатгьи йгIаргвынгIвра атахъыпI запхъанчIви турых зымдыруата йгIадзынгылуа агIвычIвгIвыс йпахь йщтIу абзазарагьи йалыргата дшзадымгылуаш. ХIугIахъа ртурых ухъа алауырдухушта йаъапI. Ауи ахIатырла хIансимш бзазара апны хIтурых йалу агIаншара дуква зынгьи йхIхъмаштылуата ргIахчара хIпахь хачIв хъадата йгылапI, – йгIалылкIгIатI Муъминат.
ЗымгIва рапхъа Уатакъай Алина дгIачважватI. Ауи лгIачважвара лцри Псыжв кыт атурых йазынархан. АпхIвыспачкIвын акыт йауата зыхьызква бергьыльхаз агIвычIвгIвыс пшдзаква дгIарыквчважватI: йапхъахауата ахвгIахвтра йалагаз Джьандар МхIамат, РСФСР-ла гIатгара зму артист Ерыжв Зули, бразилия гIахIвраквала адунейла йчемпионхаз ЕмгIвыкъва Уали, Къарча-Черкесла йгьи Апсны республикала гIатгара зму артист ЧквтIу Владимир, датшагьи.
Ауи лымщтахь лынхара ауатыкв йгIаталцIатI Дармыва Айза. Ауи ХъвыжвчкIвын кыт шгIаншаз даквчважватI. Ауи акыт абзазагIвчва рыштажв ПсхIвы кыт акIвпI. Ауыла йауапI йгIайтыпахта ари акыт гIанзыршакваз. ПсхIвы атурых анапаквагьи аугIа арыла ргIатрыпара ашвхIаусыгIваквагьи гIалхIватI. Акыт йауата зыхьызква бергьльу абзазагIвчвагьи дрыквчважватI: ауысагIв Мыхц Кьарим, академик Егьдза Назир, ажвлара уыснкъвгагIв Этлыхв Олег, датшагьи. ЛгIачважвара лцри кыт йгIаквчважвауа Мыхц Кьарим йуысала далгатI.
Аэтнокультура йазынарху лгIачважвара апны Шнахва Али апхъа заман ачкIвынчIви ахIвсси шгIадзындыргылуаз, йшырбжьуз, абзазара йшаздрыхIазыруаз йауацIыхта дгIаквчважватI. АчкIвынчва датша тгIачва рпны йгIадзындыргылуата апхъала йынкъвыргуз ацIасгьи даквгIашIастI. АхIвссаква хвысквша-цысквша йанырталра аунагIва уысква йырзырбжьауа йалагун. Адзахра, аджвджвара, алыргара агьиква йырхъазымква ауат рхIаль-шанква шщаквдыргылуазгьи гIайхIватI. ЙалкIгIата ауат анцIралагьи ахIбачва хвы рзырбара шатахъу йазырбжьун.
Мамбет София абазаква апхъала йынкъвыргуз ацIаскви ахабзакви дгIарыквчважватI. Абазаква анмаджьусийыз, уадыргIвана ауат дин исльам йтагылындзыкIьара мгIвата йгIамырдаз лхIватI.
ЙгIачважвакваз зымгIвагьи рынхараква джьащахъван, ауи ахIатырла ажюри йалакваз ауырата йайкьангьаштI. УадыргIвана апхъагылагIвчва рыхьызква гIархIватI. «Сцри кыт атурых» номинация апны ТIыкIва Алибек йынхара зымгIва йрагъьта йырпхьадзатI. Ажьи Милана «Абаза уагIахъа рыгIвычIвгIвыс пшдзаква» номинация апны дапхъагылагIвхатI, «Абазаква рэтнокультура тынха» номинация апны – Джьмакъвыл ФатIима. Датшагьи рынхараква дыртшхъватI Шнахва Али, Ашба ГIайщат, Шогьан Исльам, Уырчыкъва Альбина, Чагва Дайана. АдгалагIвчва анкъвакъвра йалаз ачкIвынчви ахIвсси йгIарайхIвахIвтI, ХъвыжвчкIвын кытла йгIайыз агвып рунашвачпагIв Шнахва Зифа йшылзыразу рхIватI. АчкIвынчви ахIвсси «Шарпны» адкIылара рыхьызла асогIаква, акнигаква, адипломква рнапIыцIарцIатI.
Джьандар Залина,
«Абаза Къраль» сайт йазалхпI.


Арыпхьара ауыс йара лкIгIара амапI. Араъа акалендарь абгъьыцква гьракIвым, адырра йапщылу амшква ракIвпI йырпхьадзауа. Абаза район апны йагIвсыз апхьара сквшы агIарбаракви йгIаталуа апхьара сквшшIыц ахачIвкви йрылачважватI. Арыпхьара йгьи акультура уысквала Абаза район аунашвахъцIарта аунашвачпагIв Муртаз Зимфира йшылхIвазла, арайон апхьартаква шIыцра щарда злу арыпхьара нархартаквала йынхауа йалагатI.
Асквш 2012 ауацIа арайон арыпхьара уысква рмодернизация сом агIмильуанкI аквдрыдзтI, ауи йгIалцIла арыпхьара кабинетква радгалра агалагьи йагъьхатI. Апхьартаква рырчIаджьра ауысквагьи сом гIвмильуанкI рзалырхтI. Арыпхьара амаль шIыцквала адгалра апны магIны ду зму арыпхьагIвчва рдырраква йрылархIара акIвпI. АпычIв апхьартаква рарыпхьагIвчва зымгIвагьи ауи йапшу адырраква раутI. Амодернизация апрограмма асквш 2013 ауацIагьи абзазара йаларжьитI, Абаза район апхьартаква ауи ауысла сынчIва сом хвмильуанкI райхIа рзалырхтI.
УахьчIвала арайон апхьартаква рпны арыпхьагIвта 260-гIвы нхитI, ауат йрыуата 138-гIв йхIаракIу акатегория рымапI. Ари аъачIвагIа апны зъазара гIазырбауа арыпхьагIвчва рквтала йакIвшалауа анкъвакъвраква зымгIвагьи йрылапI. Абарат анкъвакъвраква рпны арыпхьагIвчва архъвыхраква йрыцIситI, йыззычпу рзыгIарбитI, йашIашIпшитI, ръазара йаладырхIитI, йадыркIылуа арыпхьара амаль шIыцквала рхъвыцраква агIвыршитI.
Арыпхьара апны псахрата йгIаншауа йрыццауата анхаша йшаладырхIушгьи йащтапI – квтанайта арыпхьагIвчва рынхаша сом 12800 йнадзитI. АсабигIзартаква рынхагIвчва рынхашагьи йалахIатI, ужвы ауи сом 12969 йаъарапI.
Арайон аунашвачпагIвчва асабигIзартаква рынхара адгалрагьи шагъьхуш йащтапI. Асквш 2012 агIан ауат рпны асабиква 210-гIвы йнадзун. Ужвы арыпхьара ауысквала аунашвахъцIарта анхагIвчва йнарахвыз амаль шIыцква рбзирала асабиква 50-ла йрылахIатI. Ауаса ужвыгьи саби 275-гIв ркьазу йазпшитI. Асквш 2013 алымгаскIва рыцIа йабаза кыт дуу Псыжв апны уыжвгIанчIви сабигIзарта шIыц гIахъыртIныс рмурадпI. АсабигIзарта саби 75-гIв аднакIылуаштI.
Муртаз Зимфира арыпхьара кIьыдата йацгIайуа адырракви абжьари руысгьи даквгIашIастI. Араъа асабиква рхIальшанква зсайуа амальква гIаншитI, зхъашыгIвра бзийу асабиква рылшараква йрылахIитI. Абаза район апны ауи ауысла йынхитI асабиква рыршIыйара а-Квта йгьи асабикви чкIвынргIи рспорт апхьарта. Абаза апхьартаква рапхьагIвчва арайонла, ареспубликала, акъраль ауацIала йакIвшауа анкъвакъвраква джьгарта йрылалитI, апхьара апынгьи, аспорт апынгьи адахIвра бзиква рымапI. ЙгIалкIгIара атахъыпI апхын ауацIа апхьартаква рпны атшпсщартаква шадгалаз, йшынхуз. Араъа саби 145-гIвы тшпсырщатI. Апхьартаква зымгIвагьи фачIв пхали айъазара уысквали йадгалапI.
ЛгIачважвара далгауата Муртаз Зимфира арыпхьагIвчва драйхIвахIвтI, йыздынхалуаш ауысква шщарду, ачхIари, амайчри, азгIвадари, адахIвракви шырзылтахъу лхIватI. АрыпхьагIвчва рынхара ргви рпси аларцIитI, асабиква адрыпхьитI, йрылабжьитI. Ауи акIвпI йыззынархаз айззара амщтахь ауи йалакваз зпшыз агIарбартагьи.
Ешерова Муъминат,
«Абаза Къраль» сайт йазалхпI


Сентябрь а 27, СогIвым Агвыргъьарамш андыртлапIуз атшын, Щынквба Баграт йыхьыз зхъу апарк апны уысарали прозагIврали аршIыйара анкъвакъвра агIарбараква йрылапштI. Абашта айсра апны апсуа уагIахъа р-АйгIайра йахъыцIуаз асквш 20 йадахIвуата акIвын анкъвакъвра аунашва сынчIва август мыз агIан ауатыкв йшгIаталыз. Ауи йагIаджвыквцIагIвхатI чкIвынргIа йгьи аспорт руысквала СогIвым аунашвачпарта акомитет анхагIвчва. АршIыйара анкъвакъвра йалан сквшы 17 йгIашIарышвта сквшы 35-дза зныбжьу авторква. Анкъвакъвра йгIадыргалыз ауысара гIвыраква 50, апроза гIвыраква 40 раъара йнадзун.
Анкъвакъвра агIарбараква йъадзарылапшуаз Апсны апны йбергьльу ауысагIвчви агIвгIвчви йгIайззакваз рпахь руысаква йгIарыпхьун. АуысагIвчва шIаква угви упси цIолата йрылалуа ауысаква шырзыгIвуа зымгIвагьи йджьаддырщатI. Анкъвакъвра анадзара швабыж йхIагIан, ауи ахIатырла рыцIа йагъькву рыхьызква рщаквыргылрала ажюри руыс гьмайрамызтI. Зныбыжьла, злахIвара къарула йапшымыз ашIаква швабыж йхIагIу аъазара гIадырбатI, рхъашыгIврала аздзыргIвчва ргвы йнадзаныс рылшатI.
АршIыйара анкъвакъвра агIарбараквала рыцIа йагъьу нхарата йырпхьадзатI Кварандзиа Инна лгIахIвахра «Йхвиту Апсны, упхьынцIыгIваква ауацIых», Квициниа Саида луыса «Апсны апхьынцIыгIваква». АршIыйара анкъвакъвра апхъагылагIвчва согIата йрыртатI Апсны йапхъахауа апрезидент Ардзынба Владислав йсурат зну ахьапщ ахчаква «апсары», Акъва асуратквала йадгалу афотоальбом.
Турава Элона лгIаджвыквцIарала, анкъвакъвра ъакIвшуз апарк апны урам библиотека адгалан. Элона йгIалхъвыцыз ауыс бзи архъйара йацхърагIатI чкIвынргIа йгьи аспорт руысквала Акъва акомитет анхагIвчва. Апарк апынгьи адзтшпурам апынгьи акнига тараква кIныхIан, йгIазтахъхауа дзачIвызлакIгьи акнигаква нарахвта йрыпхьа йа дара ркнигаква гIаргта йыртарцIа ауан. Элона лгIаджвыквцIара зпщылаз йцIыхъвахауа агIамта ауацIа чкIвынргIа акнига апхьара тшъачвдрыхъарауа акIвпI. Апроект мурад хъадата йархъйун чкIвынргIа книга апхьара рымагIальаматта тшадыркIылра. Анкъвакъвра апшыгIвчва йрылаз Логуа Алиса йшылхIвауала, акъала апаркква, адзтшпурам рпны йаныргIалыз «акнига тыдзхвыцква» – гIаджвыквцIара бзипI. Ауи Апсны апны чкIвынргIа книга апхьара шрымагIальаматхуш йазынархапI. «Сшхъвыцуала, уыжв ласыла арат асыра хвыцква рпны йапшым акнига гIацIщтраква йрылахIуштI, чкIвынргIа ауат йрыпхьаныс йгIартахъхуштI, йрымагIальамтхуштI», – йгIацылцIахтI Алиса.
Акъала акомитет анхагIвчва стенд гIважви жваба дрыхIазыртI. Ауат йбергьльу апсуа гIвгIвчва, ауысагIвчва, апрозагIвчва – Гулиа Д., Аджьпа Т., Ломиа К., Когониа И., датшагьи – ргIвыраква йгIарылху ажванахъа гвыбзыгъаква, ацитатаква рынгIвылгIан. Астендква йырнын айсра йаладзыз ауысагIвчва Бардодым Александр, Делба Саида, Чанба Олег руысаква йгIарылхыз асатыр гврыпшшгIагаква. Айззара аналга амщтахьгьи ауагIа щарда йаларкIван, философия хъвыцрали уасаражврали йырчву апсуа гIвгIвчви ауысагIвчви рсатырква йрыпхьун.
Квициниа Асида
«Абаза Къраль» сайт йазалхпI


ГвыгъаракIгьи змахым агIвычIвгIвыс дгIацауырпахра ахъазла зъарайа къарути дыррати йатахъу? ГвынгIвырапI йшмачIым…
Асквш 2001 агIан Къарча-Черкес апны зчIва згIва хьанта аду ачымазагIвква адонорква рбзира йгIаннаршауа амаль шIыцквала йрайъазауа йалагатI. Акъраль ауацIала ачIва азгIваква (гепатит, церроз, чра агьиква) уагIата йыргадзауа гIаупхьадзарыквын ари ашIыцра амагIны ахърыкъьара аламкIва йдупI. Гибрид амальла ачIва айъазара асквш 2001 йгIашIарышвта йызбзиру Черкесск акъала чымазагIвтара реанимация, анестезиология хъвшара аврач, амедицина наукаква ркандидат ПIаз (Первакова) Эльза Ибрахим йпхIа лакIвпI.
Эльза Ибрахим йпхIа ХIвмаран кыт апны дйытI, йара араъа апхьарта дгIалгатI. Асквш 1989 агIан Саратов медицина институт айъазара факультет ауи аъачIвагIала дгIалгатI. Йлыцапхьуз ачкIвын Перваков Валера дихъапщылахатI, пхIа длаутI. АхъацIи апхIвыси рбзазара айъазара йапщыламкIва рыла йгьырзгIацIамыжьуазтI. Ауаса рыцхIагIа ншатI – Валера амгIва пхаста йалашваз чкIвынкI дйыркъьан йпсы гIайхчатI, ауаса йара ачкIвын апхъала йыхьуаз азгIва гепатит С йща йгIалалын дагатI.
Ага луысква баргвхазтынгьи, Эльза абзазара дазхъвыцра атахъын, рпхIа лхIатырла, лхъапщыли лари йацыздынхалуаз ауыс анысла, лайъазара йазыбжу ауагIа рыхъазла.
Асквш баргвква дгIарыцIсын Эльза Ибрахим йпхIа асквш 1995 агIан Москва йтагылу трансплантологияла анаука рхъвыхра институт аспирантура дыцIалтI. Асквш 1998 агIан ари анархартала кандидат диссертация дахIврала йылхчатI.
Пщысквша руацIа Эльза Ибрахим йпхIа аэфферент амальквала дъазауата Черкесск ачымазагIвтара анестезиологии ареанимации рхъвшара апны дынхатI. Асквш 2002 агIан ауи Москва йтагылу Склифасовский йыхьыз нкъвызгауа анаука рхъвыхра институт нхара ддрайгватI. УахьчIвала ауи шIыцта йгIандыршаз ахъвшара даунашвахъцIагIвпI. СквшкъомкI руацIа гIапсарата йталцIаз ахъазгIваца йгьымдзтI: ужвы ПIаз Эльза Москва апны ареаниматологкви анестезиологкви рнаука жвлара, Россия адиализ жвлара дрылапI, Россиялагьи агIвымакъральквалагьи анаука айззараква рпны экспертта дынхитI, наука гIвырата 72 гIаквылцIахьатI, хIкъраль апны йахъазымкIва агIвымакъральквагьи рпынгьи.
Эльза Ибрахим йпхIа лнаука нхара, аклиника апны лынхара йырхъазымкIва арыпхьара уысквагьи дрылапI – Москва йтагылу акъральыгIва медицина йгьи стоматология университет апны трансплантология акафедра дадоцентпI. Аквта телебара атраква рпны ауи айъазара уысквала щарда дгIачважвалитI.
Лтшпсщара мзы амшква рызбжа апхъала апшта лцри акыт апны даъазлитI, лцриква, лъахIыльчва дрылата тшпсылщитI. УадыргIвана ачымазагIвква ъалызпшуа Москва дацапахитI. Ащхъа кыт апны йгIадзынгылыз апсхIвыспачкIвын зны лылахь йгIанылыз архъвыхра баргвква лгвы дымрыдзуата дгIарыцIстI. УахьчIвалагьи лхъагвы аквыпI, йъадзалылшауа гвырбзига змахым ачымазагIвква драйъазуштI, рыгвква багъьата йшкшуш дазабакIуаштI.
Ешерова Муъминат,
«Абаза Къраль» сайт йазалхпI


Октябрь а 22 СогIвым апны цIаста йщаквгылу астудентква йхвбахауа р-Дуней конгресс «Интердиалог» акIвшатI. Апхъала апшта аконгресс Апсны къральыгIва университети Лобачевский йыхьыз зхъу Нижегород университети йадыргалтI. Нижегород область аправительстви Апсны республика аправительстви ауи адгалра йацхърагIатI. ЧкIвынргIа рфорум студентта 250-гIв райхIа гIадгылтI: Апсны къральыгIва университет йапхьауата, Нижегород университет йапхьауата, Приднестровье, Сирия, Сербия йгIартыцIта. Йапхъахауата афорум йалазланыс йгIадрайгватI Трыквшта йтабзазауа апсуа диаспора ргIащтийыгIвчва.
Астудентква йхвбахауа рфорум анхара хнархаракIла йахъыхацIыхын: арыпхьара-бжьара ауысла, аршIыйара ауысла, ажвлара руысла. Аконгресс адгалагIвчва йшырхIвазла, аконгресс апны уыс хъадата ауатыкв йтаз арат ракIвын: акультура ауысла ащтаныкъвра щаквгылра, ажвлара радкIылра, аугIахъа культураква ргIахчара. БыжьмышкIы руацIа астудентква рфорум апны йапшым абжьара тренингква акIвшатI, агIарбартаква, аршIыйара хъвлапынква адыргалтI. Аконгресс йалакваз йапшым аугIахъаква ркультураква тшрыхадыргIвазаныс рылшатI.
Адуней конгресс акIвшауата чкIвынргIа футболла, волейболла, тшрыгIврала анкъвакъвраква йрылалтI.
Апсуа диаспора рыхъазла ауат рапхъанчIви псадгьыл аларпшыртаква, атурых йапщылу ахъмаштылра синква, ашIыпIаква ддырбауата агIамдараква адыргалтI, акытква йгIарыкIвыргашатI. Араъа аъахIыльчва абайаухныс, шIыц-шIыц йабадырхныс рылшатI.
Трыквшта йауу апсуа диаспора йрыцта йгIайыз Эран Ходжаа йшгIаликIгIазла, щарда цIуата йымаз агвтара гIайыдахIвтI – йапхъахауата йапхъанчIвиква рпсадгьыл дазгIайтI, йбатI, дыквгIамдатI. «ХIара хIхъа аладухауата апсуа чкIвынргIа тшрылахIпхьадзитI. ХIара араъа йапхъахауата хIгIайызтIхIва хIгвыгъитI апхъахьыла йызнымкIва хIшгIайлуш», – хIва йгIацицIахтI Эран.
Аконгресс анхара йалгауата йцIыхъвахуз ахъвлапын агIащтийыгIвчва гвыпква злаз айззара ду акIвшатI. ЧкIвынргIа йапшым акъральква ркультураква тшрыхадыргIвазатI: ашваква, агIахIвраква, аугIахъа фачIвпкъыгIваква, ауат рмацIауыща агьиква.
Асасчва зымгIвагьи адгалагIвчва йгьи апсуа чкIвынргIа швабыжта йшырзыразу гIархIватI. Рыуа дзачIвызлакIгьи алахIвара шIыцкви Апсны ашта апхари йгвы анцIрала йгIатахатI.
Асида Квициния,>
«Абаза Къраль» сайт йазалхпI.


Къарча-Черкес республика ахъада Темрезов Рашид ареспублика а-Правительства аргIапсщагьи йалакву рыхьызквагьи мачвы зцIайцIаз йунашвала йрыбагъьатI. Ауи аунашва йшгIанарбауала, культурала аминистр йъанатIа Псыжв кыт йауу, ажвлара-политика бзазара ауыснкъвгагIв ЕмгIвыкъва Уали Рауф йпа даддыргылтI. ХIара ауи хIйынйан аминистр йъанатIа ахъвдаквцIараква йырхъйауата йапхъахауа чIвырхъата йчпуш, апхъахьыла мурадта йыму ауысла хIйачважватI.
«Ари апш ъанатIа ду ануызхъарцIара йапщылу аджьауапкIра дугьи уылаухIвитI, – йхIватI Уали Рауф йпа. – Апхъапхъа йхIчпуш ари акIвпI: акультура анхартаква зымгIва рпынгьи цIас бзита йщаквгылхьу абгата йгIахIрысабапуаштI, апхъахьыла йчпачIву ауысква хIрылачважвата ауат злахIырхъйуш амальква лыхIхуаштI.
Акультура анхартаква рунашвачпагIвчва срынйахьатI, уахьчIвала баргвырата йзынйауа зымгIва хIрылачважвахьатI, абжараква йрыдз злауаш амальква хIырзыпшгIауа хIынхитI. ХIайчважвара апны йшсхIваз араса акIвпI: хIынхара ахъазла нхаша ангIахIыртуазара агIарбараквагьи аъазара атахъыпI.
УгIахъа щарда зтабзазауа хIреспублика апны ансамбльква рыцIа йщардазара атахъыпI, ауагIахъа музыка ъамапсымаква йрысуа ансамбльквагьи рылата. Ауат аршIыйара гвыпква хIреспублика ахьызла Москва апынгьи агIвымакъральква рпынгьи дахIврала йгIахъвмарныс рылшауата акIвпI хIынхара шатахъу. Ауи ахIатырла гватра ду рызхIымазлуштI саби ршIыйарала апхьартаква. АгIвычIвгIвыс дансабийу йгIашIарышвта уйыдынхалуамцара акультура ахацква йылацIара атахъыпI. Сара багъьата йазхъасцIитI акультура тшанауацIнахуа ажвларагьи апхъала йшзымгIвайсуа, штшауацIнахуа. Араъа зунашва хIхIвауа йаланакIитI агIвычIвгIвыс ажвлара рпны, йтгIачва рпны, анхарта апны йаъащаква шаъу, йкультура анадзара. Акультура аннакъвра ажвлара рбзазара гвыргIва ду гIауыланацIитI. Ауи ахIатырла хIреспублика аунашвачпагIвчва акультура йазрыму агватра рыцIа йшцIолахуш, штшауацIнахуаш хIащтазлуштI, хIхъаталагьи йхIылшауа хIчпуштI».
ЕмгIвыкъва Уали йгIаликIгIатI хIреспублика йтабзазауа уагIахъипхьадза рэтнокультура агIахчара амагIны швабыж йшдуу. РахIа йхвыцу кыткIгьи аминистерства ргватрадаъа йгьгIанхушым. Ауат аштаква рпны акIвпI хIапхъанчIвиква ркультура цкьата, йалыргата йъагIащаквхаз. АпхъанчIви культури уыжвгIанчIви культури анадгылра шIырпшыра змам угIахъа байара гIаншитI – ауагIахъа культура абайара.
Квициниа Инна,
«Абаза Къраль» сайт йазалхпI.


Ажва гьалам, атеатр дзачIвгIвычIвгIвысызлакIгьи азазаъащакI азйымапI: азаджв йгвы гIащтIнахитI, азаджв йлахIвараква арыпшдзитI йа йарынашхыйитI. Ауаса ауи заджвгьи гвалымста дшгIаннамыжьуа гвынгIвырапI. Къарча-Черкес Республика йтабзазауа абазаква атеатр азазаъащата йазрыму ауыс кIьыдапI.
Аурышв театр сквшышвбжакI ауацIа апшыгIвчва йырзынхахьата, акъарчакви ачеркескви ртеатр ршIыйара атшауацIнарыхра жвасквшапхьадзара руацIа йадынхалхьата абазаква ртеатр агIаныршара ргвалагIвацаркIван, ауи агвала знымзара-зны абзазара йалалуашта йгвыгъун. Ауи азаман ауацIа зъазара швабыж йхIагIаз хвыгIв актерчва абазата урышв театр апны йынхун, знымзара-зны асцена йгIахвынгылта апшыгIвчва рцри абаза бызшвала апшыгIвчва йгIарачважваныс ргвалата: Кълыч Къанокъва, КIьыщмахваргIа ХIамзати Тамари, Гваджьа Абрагь-Зауыр, Уаз Лильа.
Ргвала гIарыдахIвтI, асквш 2001 агIан ЙынджьыгьчкIвын кыт ауагIа ртеатр щъата йазалуата Абаза къральыгIва театр гIаншатI. Атеатр йаунашвачпагIвхаз КIьыщмахва Умар йакIвпI. Умар йдунейпшыща ауи аъара йгъагъапIта, йцIолапIта ухъа зладухуш уыжвгIанчIви абазаква дшрыуазаджву кьангьаш гьазгIаугуам.
Псыжв кыт апхьарта дыцIаркIвата, й-60-хауа асквшква рагIан, апхьара йацйырцауата авокал-ъамапсыма ансамбль «Абазинка» дрылатагьи уарад йхIвун, ауи акIвымкIвагьи агIахIвра дхънахуан, уыса дапхьун. Апхьарта амщтахь Черкесск йтагылу амузыка училища данапхьуз «Абазинка» апны йыршIыйара рыцIагьи йалахIатI – ашвахIвара йахъазымкIва ашва текстквагьи гIанйыршауа далагатI. ЧквтIу Владимири йари агIуарадкI ацаларцIатI, ауат ауагIа йыргвапхатI, уыжвгIандзарагьи Къарча-Черкес апынгьи Апсны апынгьи радиуала, телебарала йбыжьгитI. Москва йтагылу Луначарский А.В. йыхьыз зхъу театр ршIыйарала акъральыгIва институт дангIалга амщтахь йылшараква рыцIагьи тшауацIырхтI: Къарча-Черкес къральыгIва филармония апны редактор ахIбата дынхатI, ауи амщтахь – культурала Прикубанск район ахъвшара даунашвачпагIвта, Къарча-Черкес аобласть драмтеатр апны адиректор дицхърагIагIвта. Уыста дыздгылазлакIгьи йнардзата йырхъйауамцара Къарча-Черкес Республика ауагIахъаква ркультура атшауацIнарыхра йхатI ду алайцIатI.
ЙъанатIа шIыцгьи йгвы цхIауата дадгылтI. Ауи йгIайгвынгIвуан рыцIа йуыс хъаду профессионал гвып радкIылра шакIву. Умар ачкIвынчви ахIвсси апхьара Нальчик йщтийитI, ршIыйарала Лагъь КIавкIаз аинститут апны. Ауыгьи гьуыс майрамызтI: апхьара сквшы джвыквылхьан, апхьагIвыта йнарахвуашыз 50-гIвы нарахвхьан. Адекан Эфендиев Фуъад дгIайцхърагIан абаза чкIвынчвата, хIвсысата 15-гIв надирахвтI.
Асквш 2006 агIан 15-гIв йрыуата 6-гIвы атеатр йгIацапахтI, ауат ракIвпI атруппа йагвып хъадахаз. Ауи агIан Умар кIьанджь театргьи гIанйыршан апьесаква дрыдынхалуан. ГIамта айшысла пьеса 20 раъара дыргылтI. АпшыгIвчва рыцIа йыргвапхакваз йрыуапI апьеса «АмхIаджьырква рыщтала» (ауи ТхIайцIыхв Бемырза йроман «Нышв напIыкI» йгIахъыхпI). «Сара аурышв классикагьи гьсхъаштылуам, – йхIвитI Умар, – йшпакIву ухIварыквын ауи уыззнабжьауа щардапI».
Ансимшы КIьыщмахва Умар актерква рыршIыйара апшыгIвчва ргвы йшнадзуш дащтата дынхун. Ауаса асквш 2009 агIан ауи йъанатIа дахъырхтI, атеатр амлыкв зарар азихата ддыркъванчатI. Ауи анырхIвузгьи сквшыкI апны атеатр абюджет сом зыкь 22 акIвын йнадзуз. Йчва йтшаз гьмачIым, ахIаквымхара уысквагьи дгIаркIылстI, йкърар йазхъазцIуз йынбжьагIвчвагьи гIайыцIагылын асквш 2012 мартI мыз йъанатIа дазгIайхтI. Абари агIаншара рхъвыхра хьантата йара Умаргьи атеатргьи йырзалтI, йшпакIву ухIварыквын абаза театр гIаншагIвацан, ршIыйарала йапхъахауа ачIвырхъаква ачпагIвацун. Ауаса Умар йшипхьадзауала, ауи ашвхIауысагIвала агвып ргвы дымрыдзуата гIвыджь йырзычпуш заджвы йкъарула йырхъйумца йацахъра, апхъала йацчIвырхъара атахъыпI. Умар Йараджьыб йпа магIны зму ауыс йхъазы зынгьи йгьалйыргум. Ауи аргваныта драбадыруата агIвгIвчва, адраматургква, апрофессионал режиссерква дрыцынхитI, рылшараква атеатр анхара апны йшгIадырбуш дащтапI.
АгIвычIвгIвыс уанйабадыруа йдунейпшыщагьи тшахауыргIвазитI, йхIаль-шангьи алкIгIараква шгIаукIуаш уащтапI. Абари ашвапха бзи абанамдзауа: айсра алгищтара сквшы 60 шцIызгьи айсра йаладзыз йаба йаща йнышвынтара гIайаухтI, ауи ъащтIу ашIнаха даъан (Калуга область апны), йаквнагауа ахв аквицIауата квырмыш йчпан дгIацапахтI…
Абазакви апсуакви рпхыцIа аунашва ауатыкв йгIаталпхьадза Умар йгвыцхIара гIайырбитI. Ауи йбжьагажвала чкIвынчвата, хIвсысата йгьмачIгIвым акультура амгIва йыквлыз: артистта, музыкантта, гIахIвгIвыта, ашвахIвагIвта. Йуысаква йгIадырбауагьи ажваква йгIарныцIуагIваца йгьахъазым, йдунейпшыща акультурагьи гIарныпщитI. Кьангьаш азгIайымгуата йхъвыцща шаъу араса акIвпI: атеатр театрта йызчпауа актерква ракIвпI, ауат ръазара асцена апны йгIадырбауа афыр турасква йаладырхIитI, йырсайитI. Ауи акIвпI йаргьи Умар ансимшгьи актерква ртурасква зымгIвалагьи йнардзата йгIадырбаланыс дамайчуата дзазынхауа.
Ешерова Муъминат,
«Абаза Къраль» сайт йазалхпI.


Сара анцIрала сгвы йгIатахатI акъвабызчы Апса Диана лажваква: «Акъвабыз уаркьахвра йахъазымкIва угвы арыпшкауата йаъазарагьи атахъыпI». Абараса угвы арыпшкауата, уарынашхыйауата, йшпакIву ухIварыквын хIугIахъа музыка культура злагIалагауа агъыбзаква ракIвпI, йалкIгIата зтурыхла йбайу аугIахъаква рчIвква. Ауат амакъымква ауагIа рхьыгIа, асквшышвква йгIарылсуа рымгIва, рдахIвракви рылдзгIаракви, ргвыргъьари рнашхыйари гIадырбитI.
Апса Диана пщысквша ахIа дгьыртамызтI ауи агIан щарда йылгIалуз ауарад «Эльбрус» амакъым къвыбыз къапщхвыцкI йапхъахауата йгIалахвта йангIатылщт. Йапхъахауа акласс даныцIал къвабызла арыпхьагIв Гваджьа Галина ауи зынла гвы гIалылттI. Диана ларыпхьагIв уыжвгIандзарагьи пхата дгIалгвалашвахитI. АпхьарасахIатква рымщтахь рпны дгIайхуан. Араъа рахIагьи йткIьийыз арыпхьагIв, ауи агIан йбергьльыз акъвабызч ъазала, ланду Тохтамыш Льольа, дгIалнапIыцIалкIуан. Йшцазла, апхьарта апынгьи лунагIва апынгьи акъвабыз йазлыму абзибара даквдыргвышхвун.
УадыргIвана Диана арайон, ареспублика руацIала йакIвшуз анкъвакъвраква дрылалуа далагатI. АрыпхьагIв ъаза Аджьбакь Валера ауи гвы литтI. Ауи асхъан апхIвыспачкIвын Къарапагва апхьарта дгIалган Черкесск йтагылу акультури аршIыйари рколледж дыцIалтI. ГIахIврала атеатр «Меркурий» апынгьи дынхун.
Акъвабызасра дазгIашыкъта, цIолата йыллырдырра лгвалата Апсны апынгьи дапхьатI, уадыргIвана Нальчик йтагылу ршIыйарала Лагъь КIавкIаз институт дыцIалтI. Ужвы ауаъа йхвбахауа акурс дапхьитI. Акъвабыз йахъазымкIва датша музыка ъамапсыма щардагьи дрысуа тшылбжьитI. «АпхьарасахIатипхьадза сара сыхъазла гвыргъьара дупI, зуыс йазъазадзу арыпхьагIвчва рпны уапхьарныс швабыж йгвлахIарапI», – лхIвитI ауи.
АнцIрала лгвы йгIатахатI Петропавловск ассамблея йаланакIуата йакIвшаз афестиваль анкъвакъвра. Къраль 40 йгIартыцIыз къвабызч 1500-гIв раъара алан ауи анкъвакъвра. ЙцIасу акъвабызасщала ауаъа Диана йгIвбахауа агыларта лкIытI, академия къвабызасщала – йхпахауа агыларта.
Апса Диана лхаквлагIвчва дызларгвныркIылыз СССР-ла гIатгара змаз Ерыжв Зули лыхьызла йакIвшаз анкъвакъвра йалакваз йачIва лашарата дъагIарылкIкIгIаз акIвпI. Ауи асквш 2008 агIан Абаза район апны йакIвшатI. Ауаъа кьангьаш аламкIва йапхъахауа агыларта гIалквнадыргатI.
ЙачIвыйа щта ужвы ауи лкъвабыз йгIатылщтуа амакъымква гIазквчважвауа? Йапхъахауа абзибара, лцришта, апхъанчIвиква рбзазара адахIвра дуква… Абарат йгвщтIыхгу амакъымквала абаза чкIвынчви ахIвсси пшахъынхIвыта йгIахIвитI, ащхъаква гIарайгвыргъьауа.
УахьчIвала Апса Диана Къарча-Черкес республикала йбергьльу акъвабызч ъазаква дрылапхьадзапI. Ауаса ауи уахьчIва дыззынадзаз адахIвраквала дгьгIашIасуам, мурад пшдза щарда лымапI. Ауат йрыуахъадапI хъатачIв ансамбль агIаныршара.
РыцIа бзидздза йылбауа амакъым аунашва хIаназцIгIа, – «Йсцрийу абаза макъым», – хIва лджьауапхатI. Ауи аджьауап йгIацIанакIитI швкIпхьадзара йнадзауата аугIа ргвы йтабзазауа амакъым пшдзаква.
Ешерова Муъминат, джурналистпI.
«Абаза Къраль» сайт йазалхпI.